text:
Parlamentario Marco Berlis (MEP):
ORANJESTAD (AAN): E siman aki tur hende por a scucha un otro episodio di caso di corupcion di mas grande den historia di Aruba, e caso di Avestruz cu Benny Sevinger como sospechoso principal. AVP, e partido berde den oposicion un biaha mas a briya cu su cultura di “corupcion comun.”
Pueblo completo por a scucha, y ainda por scucha e requisitoire completo di e caso Avestruz, y asina deduci e abuso extremo cu a tuma lugar den e ministerio di Benito Sevinger, segun Ministerio Publico. Otro medionan di noticia popular paga pa AVP, no a publica ni transmiti e requisitoire completo y a exclui informacion pa pueblo, pa trata na defende nan patrocinadornan politico.
Caso Avestruz cu awe ta afectando nos pueblo, imagen y pais pa via di expresionan arrogante di Benny Sevinger. Ministerio Publico den su disertacion a trece dilanti con Benny a categorisa e cultura di Aruba como uno corupto, cu ta aproba su forma di trabao. Ministerio Publico a bisa di esaki; “Het verschuilen achter de Arubaanse cultuur en gewoontes is ronduit kwalijk. Schadelijk voor de gehele samenleving van Aruba. Schadelijk voor het imago van het land. Want door dit te verklaren, impliceren verdachten dat hun handelen, strafbaar handelen, onderdeel is van de cultuur en het land Aruba. In hun poging om idere straf te voorkomen, hebben verdachten geen enkel bezwaar om de gehele Arubaanse samenleving in een slecht daglicht te plaatsen.” E expresionnan aki di Benito Sevinger ta sumamente condenabel y inacceptabel. Pero den su panico y deseperacion pa hustifica su mes, e ta dispuesto pa benta henter pueblo y pais bao bus, basta e por a scapa su “pellejo!”
A keda constata pa Ministerio Publico cu Benny a faborece un grupito chikito pa apodera di terenonan clave y di hopi balor di nos pais, y a facilita esakinan pa su amigonan por a hayanan liher y gana miyones cu esakinan. Pesey Ministerio Publico a yama Benny e arkitecto di henter e operacion criminal aki, y cu Benny a permiti di wordo soborna pa esnan cu e tabata yuda cu terenonan.
Den su desesperacion, el a bolbe acusa y menciona cu Marisol tambe a haci mescos, pero cu nada ta wordo haci. Bao di lagrima el a haci esaki. Ma bon, AVP y MAS no ta den un coalicion hunto di oposicion? Ma bon, Mike Eman y su fraccion ta sostene e cultura aki di “corupcion y traicion comun,” contra Marisol? Ma bon, Mike, Dowers, y de Meza kier nenga cu nan no tabata sa cu Benny a acusa Marisol di corupcion? Y ki Marisol ta bisando, nada? Algo tin eybao! Awe pues, por constata cu den Parlamento tin un “coalicion di oposicion den traicion, den corupcion y den division comun.”


c: text/html

text:
Scientificonan ta hasi un yamada urgente pa investiga si e mutacion nobo por scapa di e imunidad anterior.
Inglatera ta preparando pa prohibit viaha pa Brasil pa motibo di preocupacion pa importa e variante nobo aki. E movimiento aki ta pa motibo di e aumento drastico di casonan na Manaus, Brasil, un di e ciudadnan cu tabata serca di herd immunity di e prome ola.
Estudionan publica ta sugeri cu 76 porciento di poblacion na Manaus a haya e virus caba durante e prome ola cual lo mester limita e transmicion di coronavirus pero nan a mira un subida inespera di contagio nobo e ultimo luna aki y a declara estado di emergencia como cu hospitalnan ta na maximo capasidad.
Un estudio nobo hasi pa un ekipo internacional di expertonan cu ta inclui scientificonan di Imperial College y Edinburgh University a nota cu 41% di casonan na Manaus ta ser ocaciona pa e variante nobo di e virus. E mutacion di e virus aki ta haci cu e por ser transmiti mas fasil y evadi e sistema immunologico.
Secuenciamento genetico ta mustra cu por lo menos un persona cu a haya e virus caba durante e prome ola a ser infecta di nobo cu e variante nobo aki. Scientificonan ta adverti cu tin un subida di contagio drastico caminda cu antes e nivel di contagio tabata hopi halto. Nan a bisa cu ta esencial pa investiga si ta existi un riesgo di infeccion di personanan cu ya a haya e virus.
Professor Sharon Peacock, director diCovid-19 Genomics UK Consortium a bisa cu e variante di Brasil ta preocupante pasobra e ta comparti e mutacio N501 cu variante nobo di Inglatera cu nan ta kere ta subi riesgo di contagio entre 50 y 70% y cu e tin tambe otro mutacionan cu ta stop e anticuerponan di hasi nan trabou.
Felipe Naveca, director di centro di estudio na Fiocruz Amazona basa na Manaus ta adverti cu si e mutacionan aki ta conferi cualkier ventaha selective pa trasmicion viral nos ta spera un subida den e frecuencia di transmicion di e mutacion nobo aki na Brasil y resto di mundo den e lunanan cu ta bin.

robotstxt: allowed

filter: keep


text:
Presidente Trump ketu bai bou di preshon hudisial i atake di su krítikonan.
Gigantenan di Silicon Valley manera entre otro Apple, Facebook, Google, Microsoft i Twitter, na total kasi un sentenar di empresa, a presentá un dokumentu legal serka Tribunal Federal di Apelashon, komo sosten na un demanda ku ta andando kontra e dekreto di Donald Trump. Según un sondeo ku CNN a hasi na fin di yanüari, 53% di merikano ta kontra e dekreto pa limitá inmigrashon. Segun otro sondeo di CBS, 51% ta rechasá e dekreto. E deishon di Trump a provoká hopi protesta tantu na merka mes, komo den eksterior na entre otro London i Hong Kong. Segun Trump : "Tur e sondeonan ei ta negativo, nan ta notisia falsu, méskos ku e sondeonan elektoral di e kadenanan CNN, ABC i NBC," asina el a bisa via Twitter.
"Ta duel mi. E hendenan ke seguridat na frontera i kòntròl rigoroso,” asina Trump a bisa via Twitter. Donald Trump, a sigui desafiante den su defensa di e dekreto anti-migratorio. E presidente republikano a prohibí entrada na Merka, pa siudadanonan di Iran, Irak, Libia, Somalia, Sudan, Siria i Yemen i a suspendé e yegada di refugiadonan, loke rápidamente a krea e protestanan na Merka i den eksterior. Despues ku un hues federal den korte di Apelashon a ordená gobièrnu pa presentá un defensa pa e dekreto. Blokeo di e dekreto a bolbe habri porta pa refugiado i siudadanonan di e shete paisnan i asina a frusta temporalmente e plan di Trump, ku awor tin ku enfrentá tambe oposishon di e prinsipal kompanianan teknológiko. Visepresidente Mike Pence a denunsiá e desishon di tribunal komo frustrante. Figuranan altu republikano tambe ta inkomodo ku e presidente nobo. E líder di e mayoría den Senado, Mitch McConnell a hasi un yamada na Trump pa e evitá di kritiká huesnan individualmente.


text:
Cyber World
Durante e añanan reciente, tabatin un revolucion den mundo di comunicacion y riba tereno di media social. Generalmente, comunicacion entre hoben y tambe entre adulto a cambia drasticamente den e ultimo 10 añanan. Media social, tabatin un impacto fuerte riba henter e cultura di hubentud. Un porcion grandi di hoben riba edad di 12 aña y mas jong ainda, awo tin un ‘Smartphone’ y ta comunica via media social, manera Whatsapp, Facebook, Twitter y Instagram.
E desaroyo global aki tambe tin un impacto fuerte na Aruba. Mucha y hoben por yega hopi lihe na informacion y servicio cu djis un click riba nan ‘mouse’. Tur e desaroyonan tecnologico aki, ta duna e muchanan y e hobennan e oportunidad pa siña cos y hende nobo, for di hopi leu. Generalmente ta uza media social pa cos positivo. Sinembargo, mucha y hoben mester ta consciente tambe di e potencial peligernan y e riesgonan cu uzo di media social por trece cu ne. ‘Sexting’ (mensahe sexual), termento cibernetico, ‘grooming’ (accion di pedofil pa atrae un mucha), pornografia di mucha, ‘catfish’ (lok/atrae mucha/hoben gañado nan), por ta peligroso pa e desaroyo di e mucha/hoben.
Cada ken tin su mesun parti di responsabilidad den esaki. Esun cu ta provee Internet, mayor, docente y e muchanan/hobennan mes. Ademas di charla pa mucha y hoben, Fundacion Telefon pa Hubentud Aruba, a desaroya un tayer pa docente, di con pa anda cu media social, mundo cibernetico. A traves di e tayer di ‘Cyber World’, Fundacion Telefon pa Hubentud Aruba, ta trata di duna e docentenan e instrumentonan pa nan por identifica cierto comportacion mas lihe. E docentenan por haci uzo di e informacion ricibi durante e tayer pa mehora e clima di siñamento na scol y pa pone limite riba comportacion desvia di e alumnonan.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Get IN Touch
Send us a message
For more information about workshops or information you can contact Telefon Pa Hubentud during office hours:
Oranjestad, Aruba


text:
E habitantenan di Boneiru, Sint-Eustatius i Saba por aserká Nationale ombudsman na momentu ku nan tin keho tokante gobièrnu na e islanan. Kordinadó Gaby von Maltzahn: “Nos por pone preshon i esei ta yuda.”
For di 2010 Nationale ombudsman ta yuda siudadanonan na Hulanda Karibense ku tin keho tokante Atministrashon Públiko. Anto for di 2012 nan por duna keho tokante gobièrnu lokal: esta e Entidatnan Públiko. Señora Gaby i su koleganan ta traha na Den Haag i nan ta na e islanan regularmente.
Kontakto personal
"No ta posibel pa simplemente hasi investigashon di keho i señal tokante aktuashon di gobièrnu na Hulanda Karibense sintá na Hulanda Europeo so. Pa sa kiko ta sosodiendo, bo mester bai e islanan” señora Gaby ta haña. “Ta na e islanan, kana i kore rònt, papia ku siudadano, organisá ora di konsulta, papia ku mandatarionan. Ta niuskir, tin interes.
No semper ta funshoná pa traha sita delantá pa pasa serka un hende ku bo tin mester. Pero na momentu ku nos ta pará dilanti su porta, e ta yuda nos di manera masha servisial. Kontakto personal ta masha importante na momentu ku bo ke sa kiko e personanan ke realmente. P’esei nos ta haña mas informashon kompará ku ministerionan na Den Haag. Ta klaro ku esei tambe tin di aber ku nos posishon. Na Den Haag nan no konosé e historianan ku nos ta tende.”
Sin prehuisio
Durante e último añanan Gabys su tim a siña hopi tokante kua maneho ta funshoná mihó pa siudadanonan i gobièrnunan na Hulanda Karibense. “Nos tin bon bista di e kultura i mentalidat. Esakinan ta otro ku aki na Hulanda Europeo. Nos ta traha sin prehuisio. Esei ta zona lógiko. Pero den práktika nos ta mira ku por ehèmpel na ministerionan muchu biaha ainda ta wòrdu pensá for di punto di bista europeo i ta saka konklushonnan a base di esei.”
Konfiansa
Bishitando e islanan frekuentemente, Nationale ombudsman a sa di krea goodwill serka e siudadanonan lokal. Gaby: “Kada biaha e habitantenan ta mira e mésun karanan, anto esei ta duna nan konfiansa den nos. Tambe nan ta ripará ku nos a solushoná problema. Anto ku nan no mester haña ku ta normal pa no reakshoná riba nan kehonan.
Banda di investigá keho, awor nos ta enfoká riba problema struktural ku nos ta mira i tende di dje tambe. Manera problemátika di pobresa na e islanan. Ta realmente nesesario i ta wòrdu apresiá ku nos ta (keda) pidi atenshon pa esaki.”
Banko di kuminda i kuido di grandinan
E tim di Gaby ta skohe pa pasa buska mas tantu historia ku ta posibel serka e hendenan mes. “Serka nan mes, pero tambe pa medio di organisashonnan manera e banko di kuminda i kuido di ansiano” e kordinadó ta splika. “Nos ta buska kontakto ku iglesia, esaki ta hunga un papel masha importante aya. E pastor, domi i boluntarionan konosé e hendenan. Entretantu nan konosé nos tambe. Nan ta konfia nos.
Por ehèmpel ta di nan nos a tende di e problemátika di refugiadonan na e islanan. Ofisialmente nada ta pasando. Pero ora bo kana riba kaya, bo ta mira e venezolanonan ku a sali nan pais pa buska refugio na Hulanda Karibense.”
"Nos ta traha masha duru pa ta bon visibel pa tur hende na Hulanda Karibense”, Gaby ta sigui konta. “Esei ta nifiká ku banda di e echo ku nos komunikashon ta na tres idioma (papiamentu, hulandes i ingles) tambe den nos tim nos tin koleganan ku ta papia papiamentu. Di e manera ei nos ta alkansabel pa hende ku únikamente òf prinsipalmente ta papia papiamentu. Afortunadamente e grupo akí ta haña e kaminda pa bin serka nos mas i mas fásil.”
Vigilante
E ròl di Nationale ombudsman pa Hulanda Karibense tambe ta pa tene e instanshanan gubernamental skèrpi.
“Nos ke kontribuí na bon gobernashon na e islanan” Gaby ta splika. “Ta di suma importansha pa nos mustra ku nos tei pa e siudadanonan. E habitantenan mester por konfia ku e maneho ta bon, anto ku e ta esmerá pa su siudadanonan. Nos ta fungi komo un tipo di vigilante. Nos sí ta haña kontesta na momentu ku nos puntra gobièrnu algu. Mientras ku e siudadano no ta tende nada i ta haña tende ku ainda e ta number shete riba lista di espera…méskos ku e tabata tres aña pasá. Nos por pone preshon i esei ta yuda. Banda di esei hopi biaha ta konta sí ku nos mester keda riba nan pa nos mira akshon.”
Investigashon
Gaby: “Nos ta hasi investigashon i tambe intervenshon. Den kaso di intervenshon nos ta yuda hende direktamente yamando instanshanan na momentu ku tin un problema. Òf despues ku nos tabatin un ora di konsulta na e isla, nos ta pasa serka un instansha. Na e islanan papia ta parti di e kultura, pues intervenshon ta funshoná bon.
Pero nos ta mira ku un rapòrt di investigashon tambe ta masha efektivo. Medionan di komunikashon ta duna atenshon na esaki, anto e outoridatnan ta sinti ku nan mester hasi algu kuné. Tambe na Hulanda, serka gobièrnu na Den Haag, nos rapòrtnan ta haña bon akohida.”
Mónitòr
Nationale ombudsman ta presentá su rapòrtnan na e gobièrnunan konserní na e islanan. “Nos ta mira un mihó koperashon i kordinashon entre gobièrnu, komo puntonan di atenshon grandi. Esei a sali na kla, por ehèmpel, despues di nos investigashon tokante pobresa entre grandinan soltero. Un di nos rekomendashonnan tabata pa organisá transporte públiko mihó. Ministerio di Asuntunan Interior i Relashonan den Rèino a bisa nos ku nan a regla algun bùs. Pero entre tantu na e isla mes ta parse ku niun hende no tabata sa di nada. Pero nos ta sigui mónitòr nos rekomendashonnan i nos no ta laga lòs.”
Inkomprensibel
E ta haña ku ainda tin trabou pa hasi. “Un ehèmpel mas: na Den Haag tabatin plan pa drecha e kayanan na un di e islanan. Pero una bes e plannan tabata kla: nan no por a wòrdu ehekutá. E tera no ta apto pa e plannan ei. Mi ta haña inkomprensibel ku tur kos ta tarda asina hopi. Esei no ta algu ku bo mester por a pensa promé? Aki na Hulanda Europeo nos mester pensa di otro manera tokante Hulanda Karibense. Mester tin un mihó koperashon i kordinashon.”
Ken Gaby von Maltzahn ta?
Promé ku el a kuminsá traha pa Nationale ombudsman na aña 2011, Gaby von Maltzahn - entre otro - a traha komo hurista pa Konseho di Estado i pa korte. Dos aña despues di su yegada investigadó Gaby a haña Hulanda Karibense den su portafolio. E trabou di Nationale ombudsman na Hulanda Karibense tabata djis kuminsando. Entretantu e ta kordinadó di un tim núkleo di shete persona. Su tim tin komo prioridat haltu pa: ta visibel serka siudadanonan na Hulanda Karibense, yuda nan pa haña e kaminda i kontribuí na un bon gobernashon na e islanan. E ta bishitá Karibe dos te tres biaha pa aña.


text:
KRALENDIJK- STINAPA pa aña 2022 ta bai introdusí un ‘dive tag’ nobo ku ta konstruí di material resiklá; den e kaso aki palu bieu prosesá.
Aktualmente ta tumando lugá algun prueba pa asigurá ku e material ta resistí influensia di e awa salu, na momentu ku ta sambuyá ku esaki.
Hopi bishitante di rònt mundu ta kolektá e plachinan spesial aki, ku a introdusí komo prueba di pago di e asina yamá nature fee. Awor ku por paga esaki ònlain, hende ku a paga esaki kaba via di internet ku nan prueba di pago lo por bin tuma un plachi tòg komo rekuerdo òf pa kompletá nan kolekshon.


text:
ORANJESTAD, Aruba - 15 di april 2020
Manera cu Departamento di Salud Publico y Gobierno a anuncia anteriormente. Aruba lo no ta un excepcion pa COVID-19. Rond mundo un averahe di 6% di esnan cu COVID-19 a fayece pa motibo di complicacion. Awe 15 di april lamentablemente nos tin pa informa cu Aruba ta conoce su prome morto. Ta trata di un sra di 79 aña cu tawata interna den hospital pa algun dia caba pa motibo di COVID-19. Apesar di tur esfuerso haci lamentablemente e persona no a recupera. Departamento di Salud Publico y Gobierno ta keda enfatisa cu test di COVID-19 ta gratis y tur persona cu tin sintoma respiratorio mester yama e number di telefon 280.0101 pa haci un test. Mas trempan diagnostica un persona, mas lihe por stop e virus di sigui plama. Pa test por yama tur dia entre 7 am cu 11 pm si tin sintoma di tosamento, dolor di garganta, problema pa hala rosea of perdida di smaak of holo.


text:
“E contesta di Secretario di Estado van Huffelen ariba nos carta pa cu aplicación di basisbeurs ta satisface nos parcialmente”, asina lider di fraccion di AVP mr. Mike Eman a reacciona riba e contesta cu el a haya riba su pregunta pa loke ta re-introduccion di un basisbeurs na Hulanda y si esaki lo conta tambe pa studiantenan di Aruba y e otro islanan Hulandes. Eman a haci e pregunta pasobra Basisbeurs lo combini studiantenan di Aruba, pasobra otro cu studielening, locual haya na asistencia fianciero pa medio di beurs e studiante no mester paga bek.
Secretario di Estado ta contesta Eman: “de studenten uit Aruba die in Nederland komen studeren kunnen dus, als de basisbeurs terugkeert in 2023, hier ook aanspraak op maken”.
Eman ta bisa cu esaki ta parti di nos deseo, e lider di fraccion ta a indica cu lo tabata mas bunita ainda si studiantenan di Aruba cu ta bay studia na un otro lugar cu no ta Hulanda tambe por haci un apelacion riba e basisbeurs na 2023. Eman ta bisa: Pa un interpretacion amplio asina di e concepto “Koninkrijksbreed” ta mustra cu Hulanda aparentemente no ta cla ainda, pero esey no ta haci e alegria menos di e prome paso tuma na interes di e studiantenan di Aruba”.
“E compromiso aki sin duda ta un adelanto y ta consistente tambe cu e criteria cu ta worde sigui actualmente pa por yega na un studielening na Hulanda pa studiantenan di Aruba cu ta sigui nan estudio eynan”, Eman ta enfatisa. Den su contestacion riba e carta di Eman e Secretario di Estado ta referi tambe na loke Eman ta pone enfasis riba dje di e interes grandi di enseñansa den comunidadnan chikito cu ta depende di e capacidad y dedicacion di nan propio hendenan.
“Mi ta confirma esaki completamente. Enseñansa ta un condicion esencial pa por yega na un forsa laboral bon educa, como tambe pa ta e base di un crecemento economico y un bon clima di bida y oportunidadnan pa tur hende”, van Huffelen ta afirma. Literalmente van Huffelen ta bisa: “Ik onderschrijf dat volledig. Onderwijs is een randvoorwaarde om te komen tot een goed opgeleide beroepsbevolking, alsook de basis voor economische groei en voor een goed leefklimaat met kansen voor iedereen”
E Secretario di Estado ta termina su carta na Eman cu e speransa cu su contesta den su carta na Eman a brinda claridad y e ta mira den enseñansa un balor comun y comparti den Reino. “E importancia di enseñansa como inversion den futuro lo keda uni nos”, asina van Huffelen, Secretario di Estado di Relacionnan den Reino a termina su carta na Eman; “Het belang van onderwijs als investering in de toekomst zal ons in het Koninkrijk blijven verbinden”.


text:
ORANJESTAD, Aruba
For di mañan diferente cliente di bijstnd ta bay ricibi nan entrada mensual. Ningun persona cu ta cobra bijstand a bay atras den nan entrada, tur hende ta ricibi locual nan tin cu ricibi normalmente tur luna y lo por sigui maneha nan placa manera semper nan tawata haci esaki den pasado.
Nos kier conscientisa tur cliente di bijstand den e momentonan dificil aki pa tene cuenta cu nan gastonan.
No gasta di mas cu no ta necesario, pasobra tur esunnan cu ta cobra bijstand no ta bay atras den entrada. Pues sea consciente y maneha bo entrada na un manera responsabel:
− Cumpra e cosnan esencial;
− Cumpli cu tur pago di utilidad (WEB, ELMAR, SETAR);
− Percura pa tin suficiente na cas pa famia por tin di come;
− No crea mas debe, pero corta gastonan innecesario;
Tene cuenta cu den dianan aki tin mas hende na cas, por ehempel nos muchanan: Consumi awa, coriente y cuminda responsabel.
Hunto nos mester sostene otro na unda nos no ta bay over na crea mas situacionnan cu ta genera mas stress. Gran parti di nos poblacion cu ta traha normalmente ta sin trabao/sin un entrada. Nos lo mester bay crea posibilidad pa por brinda nan ayudo y no crea mas situacionnan precario. Pues, tene cuenta cu no lo bay tin espacio pa yudansa extra. Mirando cu como cliente di bijstand bo persona no ta bay atras den entrada, nos mester pone enfoke na tur persona cu a perde trabao y cu aki un luna no lo ricibi un entrada pa un periodo indefini.
Esaki ta un mensahe di tur trahado social di Departamento di Asunto Social, dedica na tur cliente di bijstand.


text:
Enconexion cu caso di andando di soborno ( Tuma placa pa regla permiso ) a detene un hende homber R.J.G.K. naci na Curacao di 48 aña.
Si tin persona cu a duna e sospechoso aki placa pa supuestamente regla un permiso di estadia of pa permiso di trabou pa nan por pasa libremente na oficina di recherche Oranjestad ( DAR1) na Wayaca y entrega keho.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
Will Smith for di Oscars pa 10 aña
Will Smith ta risibí sanshon pa insidente ku Chris Rock na The Oscars. Academy of Motion Pictures a klasifiká Will Smith komo “persona non grata” pa un dékada. E akademia su Board of Governors a reuní djabièrnè i despues di e voto, e akademia su Presidente i CEO a bisa ku e direktiva a disidí ku pa un periodo di 10 aña, kuminsando for di 8 di aprel di aña 2022 Will Smith lo no ser permití atendé ningun evento ni programa di e akademia, sea en persona òf virtualmente, inkluyendo pero no limitá na e akademia su entrega di premio OSCARS. Nan a ekspresá gratitut pa e manera kon Chris Rock a atendé ku e insidente riba anochi di e premiashon.


text:
Klínika Capriles ta ketu bai den problema finansiero.
E situashon finansiero di Klínika Capriles no a mehorá. Resientemente, gerensia a sinta ku minister demishonario di salubridat, Siegfried Victorina, pero e reunion no tabata tin niun resultado konkreto. Ainda e instituto no tin niun solushon struktural pa e défisitnan finansiero. E medida aktual, esta pago di salarionan dor di SVB, ainda ta bálido. Esaki ta enserá ku mensualmente ta retené 300.000, di e 1.6 mion florin di e supsidio di gobièrnu, loke ta pone ku ta sobra ménos ainda, siendo ku ya kaba loke ta haña no ta sufisiente.
Manera ta konosí, e instituto tin basta problema finansiero ku a kuminsá na momentu ku Klinika Capriles mester a paga VUT i “duurtetoeslag” (adaptashon riba salario pa motibu ku kosto di bida a subi) di nan trahadónan. E suman total a akumulá for di momentu di independisashon di e instituto. E primanan aki a keda pagá na APC (ántes APNA). Direktor di e instituto, Waldi Oostburg a splika ku e gastunan aki, nunka a ser prosesá den e tarifanan pa pashènt ku ta keda den e klínika pa tratamentu. SOAB a yega di proponé pa adaptá e tarifanan, pero gobièrnu nunka a evaluá ni apliká esaki.
Otro desventaha ta e echo ku hustisia no a paga su kuentanan pa e pashèntnan kondená, ku a keda interná den e klínika. Dia 22 di sèptèmber, APC a laga pone beslag riba e kuenta bankario di e klínika. Un parti di personal a disidí di pone trabou abou, ya ku nan a haña informe ku no tin sèn pa paga salarionan fin di luna. Finalmente SVB a paga tur salario.
Bosero di Klínika Capriles, Milangela Conquet ta indiká ku nan ta warda riba e minister nobo ku lo tin su sinta, pa wak si kisas ta bini un solushon.


text:
Ulanda tabata un poko mas sukú den wikènt.
Den fin di siman hopi lugá na Ulanda a paga lus. Easki tabata pa e aktividat “Anochi di Anochi”, e úniko anochi den aña kaminda munisipio i empresanan huntu, ta purba pa ta realmente sukú. E proyekto ta idea di e federashonnan di naturalesa i medio ambiente, ku di e forma akí ke pidi atenshon pa polushon di lus. “Ora bo mira un mapa di anochi di mundu, Oropa ta esun ku mas lus i Ulanda ta esun mas visibel,” asina un di e promotornan a bisa e revista profeshonal ‘Bouwformatie’. Mas aleu el a splika ku tur e iluminashon den anochi ta innesesario, karu i malu pa e medio ambiente. Pa pone atenshon na polushon di lus, djasabra anochi 160 empresa i munisipio rònt Ulanda a paga tur lus. E “Domtoren” na Utrecht tabata den sukú, Tata Steel na IJmuiden a paga tur su lusnan i den sentro di Middelburg tambe tabata kompletamente sukú.
Durante e di diesdos edishon di e evenementu, a organisá aktividat rònt henter Ulanda. Interesadonan por a tira un bista na e ‘sterrenwacht’, hasi un paseo nokturno den kanoa den e kanalnan di Utrecht òf kome den sukú den un restorant. Na tur tabatin 400 aktividat ku ta 50 aktividat mas tantu ku aña pasá. Hopi munisipio a paga lus den ofisinan i a pidi empresanan tambe pa hasi esaki. Dor di paga lus den por ehèmpel garashinan di parker i bòrchinan di propaganda, e polushon di lus por keda redusí drástikamente. Ora paga lus anochi, e shelu yená ku strea ta mas mihó visibel, segun e promotornan di “Anochi di Anochi”. “Asina tur hende por disfrutá di e bunitesa di anochi.”
I debí ku e ora di wenter a drenta riba e dia ei, e eksperensha a dura un ora mas largu.


text:
E nucleo interno di hero solido di tera ta creciendo mas lihe pa un banda cu e otro. E rason di e femoneno ta straño y no ta conoci. Segun estudio nobo realisa pa sismologo di Universidad di Berkeley na California y publica na revista Nature. Ta parce cu e crecemento mas grandi di un...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
E nucleo di tera a desekilibra y ciencia no ta compronde
Helicopter Ingenuity di NASA a realisa su prome vuelo pa Mars cu exito
E helicopter Ingenuity a completa cu exito su vuelo historico na Mars y a yega na un forma sigur na e superficie. Segun informacion di NASA, e prome vuelo controla y propulsa na otro planeta a tuma luga 3:30am, ora di Miami. Na diferencia di ora cu e biahe di helicopter, e rover Perseverance a...
Cientifico patras di coronavirus ta bisa cu su siguiente meta ta cancer
E cientifico cu a gana e careda pa entrega e prome vacuna contra coronavirus a bisa cu hende por ta sigur cu e vacuna ta sigur y cu tecnologia patras di dje lo wordo usa pa combati otro malesa global: cancer. Ozlem Tureci, cofundadora di compania Aleman BioNTech cu su casa a bisa cu ta...
Prome minister Evelyn Wever-Croes: Entreha di disertacion di sr. Kris Croes cerca gobierno di Aruba
Prome Minister Evelyn Wever-Croes a ricibi sr. Kris Croes na unda cu sr. Croes a dunasplicacion amplio di e investigacion cu el a haci riba ‘Artificial Intelligence’ y a entregaProme Minister su disertacion riba e tema aki. Como parti di e e-Government roadmap di Gobierno di Aruba, ‘Artificial Intelligence’ tawordo mira como un tecnologia cu...
FDA ta bisa vacuna di 1 dosis di Johnson & Johnson ta preveni Covid-19
E vacuna di un solo dosis di Johnson & Johnson ta proteha contra COVID-19, segun analesis pa reguladornan di Merca. Nan ta prepara e scenario pa un decision final di e vacuna nobo y mas facil di usa pa yuda controla e pandemia. Cientifico di Administracion di Alimento y Medicamento (FDA) ta confirma cu e...


text:
ORANJESTAD- 2 augustus 2021. Segun resumen di awe 31 persona a recupera y un total di 42 caso nobo di COVID-19 a keda registra cual 3 ta turista y 39 ta residente. E cifranan aki ta representa un 'Positivity rate' bou di nos residentenan di 29%. Cantidad di casonan activo di COVID-19 pa awe ta 489 y cantidad di fayecidonan relaciona cu COVID-19 ta aumenta na 111 cu fayecimento di un residente.
Datos ta ilustra subida continuo di casonan nobo cu un average semanal di 57 caso pa dia y un average di 'positivity rate' semanal di 26% pa dia.
Hospital tin 17 persona interna di cual 4 ta den ICU y riba piso general tin 13 persona interna.


text:
WILLEMSTAD – 21 di yanüari 2020 – Ofisina di Turismo di Kòrsou (CTB) den estrecho koperashon ku Ministerio di Desaroyo Sosial, Labor i Bienestar (SOAW), Ministerio di Desaroyo Ekonómiko (MEO) i Curaçao Tropical Spa a inisiá un kurso pa duna masashi na turista pa un grupo di 20 kliente di SOAW. E kurso ta konsistí di un parti teorétiko i práktiko i tin un durashon di tres luna. Resientemente, Minister di Desaroyo Ekonómiko sra. Giselle Mc William i Minister di Desaroyo Sosial, Labor i Bienestar, sr. Hensley Koeiman a bishitá un di e dianan di lès pa asina motivá, inspirá i enkurashá e partisipantenan.
E kursistanan lo siña téknikanan di masashi ku produktonan natural manera entre otro kalbas i koko ku lo krea un eksperensia úniko serka e turistanan. E programa ta inkluí tambe e modulo di: servisio na kliente, maneho di finansa i idioma ingles. Tur ku finalisá e kurso ku éksito despues lo por brinda e eksperensia aki na turistanan den airu liber riba playanan públiko aki na Kòrsou, na un hotèl òf SPA. CTB, SOAW i MEO ta deseá e kursistanan tur klase di éksito.


text:
Temporada di Pasco ta acercando y nos ta preparando tambe pa tur e actividadnan di fin di aña. Funari cu ta e fundacion cu ta trata cu persona nan cu limitacion fisico tambe tin nan bazaar.
Esaki ta bay tuma luga diadomingo 27 di november 2022 cuminsando for di 4or di atardi cu bar y cushina bon surti y sigur loke no por keda afo nan acostumbrado obra nan di man di Pasco traha di material nan recicla.
Ban duna sosten na e persona cu limitacion fisico cu ta sigui desaroya nan habilidadnan creativo y motorico dor di traha decoracionnan bunita pa nos por tin den nos hogar den temporada di fin di aña.
Contribuyendo cu e bazaar aki bo ta duna sosten na FUNARI kende nan ta busca y hiba e cliente nan cas tur dia , pa saca nan di cas pa pasa nan dia combersando cu otro, hunga domino y siña cosnan nobo tur dia.


text:
Mas medaya pa Mikel
Brons den 200m liber den natacion
Mikel Schreuders ta logra un biaha mas un medaya den e Weganan Centroamericano y del Caribe Barranquilla 2018. Despues di logra su medaya di plata diabierna ultimo den 100m liber, diamars anochi ta logra su di dos medaya e biaha aki den 200m liber cu un tempo di 1:48.63 p’asina logra medaya di brons pa Aruba.
E mainta a inicia cu Mikel y Daniel participando den e mesun 200m liber. Mikel ta logra posiciona su mes na di 8 lugar den e tabla completo y asina logra su lugar den e final. Anochi e mester a inicia asina den e lane 8, pero esaki no a strob’e di demostra su calidad den awa. Apesar cu den e prome 50m e tabata atras t’e na di 5 lugar, ya na di 100m a bula dos posiciona y keda e resto di 100m ta di 3er lugar.
Cu e tempo aki Mikel ta logra un ‘personal best’ den su evento preferi.
Pabien Mikel🥈🥉


text:
The content originally appeared on: Diario
ORANJESTAD (AAN): Cuerpo policial kier a informa pueblo cu en conexion cu e entregamento di arma di candela na e dos warda di polisnan e camaranan a ser kita pa asina no trece confusion.
Cuerpo Policial di Aruba y Ministerio Publico a laga pone dos container pa asina por entrega arma di candela como tambe balanan y pieza di e arma. E containernan color blauw ta poni na warda di Oranjestad y na warda di San Nicolas. Esnan cu bay deposita e arma di candela por ta trankil cu nan NO lo wordo persigui.
E accion di entrega di arma ta di 21 november 2022 te cu dia 28 december 2022.
Cuerpo Policial di Aruba ta pidi pa entrega e armanan di candela paketa esey ta pa evita malendimentonan y accidentenan.
Un peticion pa nos comunidad, pa yuda haci Aruba un lugar sigur y entrega bo arma di candela!


text:
Diasabra anochi e prome sorpresa a cay den e Copa Betico Croes 2022 ora cu Sporting ta elimina Caravel. Un wega cu Caravel a domina gran parti pero no por a haya e golnan pa logra e victoria. Na final e wega a keda empata mientras cu den e tironan di penalty pa defini un ganador, Sporting a domina a nervio mihor.
Prome tempo
Un Caravel mucho mas den atake tocando e bala bon rond y hayando otro bon padilanti e gol defendi pa Champ Albertus. Caravel tabata falta e acabada y esey na varios ocasion. Di otro banda Sporting tabata hunga e e bala largo buscanso e delantero Dwight Williams cu tabata fastioso pa e linea di defensa comanda pa Ezra Bosnie. Faltando un binti minuut prome cu halftime, e wega a bira uno bon e emocionante. Na di 24 minuut, Sporting ta haya un tiro liber serca di e area penal y aki e alero Kevin Peña ta ehecuta bon y cu un misil cu su pia robez, e ta bati portero di Caravel pa e 1 – 0. Ni cuater minuut, Sporting ta amplia e marcador despues un bruhacion den e defensa di Caravel unda Dwight Williams a stroba e defensa central di Caravel cu ta perde e bala y aki un Dwayne Raven atento ta pasa piki esaki y bay su so riba gol unda cu un tiro lastra e ta bati portero … pa e 2 – 0. Net prome cu halftime, Caravel ta corta ventaha mesora ora cu den un tiro liber, e defensor Ezra Bosnie ta coloca e bala den skina robez unda portero Champ Albertus no por a hasi nada y para wak esaki drenta pa e 2 – 1. Mester bisa cu Sporting a hunga sabi cu pasenshi y warda riba e momento oportuno y a probecha di anota dos gol pa mantene e ventaha.
Dos tempo
Den e di dos tempo ambos ekipo a sli na ataka e gol di otro hayando e oportunidad pa anota. Caravel un tiki mas den atake principalmente via e linea pero sin mucho exito. E bala nan no tabata yega e destino manera e mester ta. A purba cu algun tiro di leu pero esaki nan tambe tabata desvia. Di otro banda Dwight y Kevin tabata algun rato peligroso dilanti di e gol di Caravel pero e ayudo no tabata bini di nan linea di bolante cu Dwayne rato rato den atake ta yuda. Na di 67 minuut, Caravel ta empata pa medio di un tiro liber ehecuta pa e subsituto Joel Geerman cu via un lomba di e defensa di Sporting, e bala ta desvia y bay den gol, esaki fuera di e alcanse di portero Champ Albertus. Despues di e empate ambos ekipo a purba tur forma di anota e gol di bay ariba pero simplemente esaki no kier e drenta. Na ultimo por a nota e cansancio serca ambos ekipo cu a duna tur cu tin pero sin exito di gol.
A bay over na e tironan di penalty pa defini un ganador y aki Sporting a domina e nervio mihor anotando tur nan penaltynan mientras cu Caravel a hera dos penalty y ta perde e serie 4 – 3.
Awe diadomingo e weganan di Copa Betico 2022 lo continua cu dos weg ambos pa 8or unda den stadion Guillermo na Dakota nos lo haya Dakota vs Estrella(wega via livestream riba e pagina di AVB) mientras den stadion di Frans Figaroa na Noord nos lo haya Centro Deportivo Rooi Afo lo midi forza contra di United.


text:
Parlamentario di Fraccion di POR, Alan Howell a mustra su preocupacion pa loke por a lesa den presupuesto 2020 unda tin poni cu lo aumenta e deviezenprovisie. El a bisa cu e tin hopi duda riba e aumento aki y cu e no lo combini pueblo âat allâ.
E ta compronde cu e situacion financiero economico cu gobierno anterior a laga atras ta uno desastroso y pa por sanea esaki mester tuma pasonan unda tur hende ta contribui. Por mira cu tin pasonan di reduccion di gastonan di aparato publico y di otro banda ta buscando e diferente formanan pa hisa e entradanan di Pais Aruba. Entre esakinan por a ripara e aumento di e deviezenprovisie.
Aki ta unda e parlamentario di e fraccion blauw ta mustra su preocupacion ya cu e paso aki lo tin efectonan negativo riba henter nos comunidad y tambe bishitantenan. Si bin cu e aumento di deviezenprovisie tur comerciante lo sinti su consencuencianan unda lo mester bay paga mas pa e transaccionnan, mirando cu gran parti di e productonan na nos isla ta importa. Naturalmente e gastonan adicional aki lo wordo recalcula den e productonan bendi na nos comunidad, lo cual ta encera cu tur producto lo aumenta di prijs. E ahustacion aki tambe lo tin consecuencianan financiero pa tur esnan cu tin un credit card y ta uza esaki, mescos cu pa esnan cu ta manda placa afo.
Howell ta bisa cu e situacion den cual nos comunidad ta aden ta uno hopi dificil caba, costo di bida na Aruba ta hopi halto caba, hopi famia ta den situacionnan hopi precario y tin algun di nan cu e placa no ta yega pa cumpra cuminda. Cu esaki ta aumenta e presion riba nos sociedad y por aumenta e problemanan social cu ya caba ta alarmante.
Ademas, e aumento di deviezenprovisie lo tin efecto negativo riba proyectonan miyonarionan cu ta den pipe line pa cuminsa na Aruba, cu lo por contribui cu e boost y desaroyo economico di nos pais. Poniendo esakinan den un posibilidad pa kisas no bay door mas, debi cu e proyecto lo sali mucho mas caro cu a wordo presupuesta of financia.
Gabinete Wever-Croes a bin ta haci su best pa mehora e situacion financiero di Aruba cu a hereda for di gobierno di AVP, a purba di tur manera pa mehore sin cu a mishi cu saco di nos hendenan. Pero debi na e desaster y e buraco gigantesco den caha di nos pueblo, mester a tuma e decisionnan di bin cu un serie di ahustacionnan pa nos tur contribui un tiki pa evita cu nos isla sigui den e rumbo di bancarota cu nos tabata bayendo. Mientras tanto, a pesar di e situacion asina complica, toch a logra e forma pa presenta un presupuesto cu un surplus y cuminsa paga pa e locura di proyectonan PPP di gobierno di AVP.
âMi ta conciente cu cierto pasonan ta necesario, pero mi ta sigur cu integrantenan di Gabinete Wever-Croes ta conciente tambe cu nos pueblo no por carga mas pa e erornan y e locuranan di gobierno pasa y mi ta sigur cu lo por bin tambe cu otro formanan pa evita esakiâ, parlamentario di POR a declara.
Teniendo tur e puntonan ariba menciona, Alan Howell ta haci e peticion na Gabinete Wever-Croes pa reconsidera e aumento di e deviezenprovisie na e momentonan aki y pa mira otro posibel solucionnan pa logra aumenta e entradanan di gobierno sin mishi mas cu e cartera di nos pueblo. Naturalmente Fraccion di POR tambe lo presenta alternativanan durante reunion publico.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
FAQ – Organisashon
Kon mi por log in?
Klek riba log in pa drenta den bo account.
Bo no tin un account? Traha un profil promé.
Kon mi registrá un proyekto?
Klek riba añadí un proyekto den e supmenú bou di nòmber di bo organisashon/ nòmber di profil.
Sigui e stapnan den e formulario
Skirbi na deskripshon di bo proyekto e lokual bo ta bai hasi mas detayá posibel
Na informashon adishonal tin espasio pa bo indiká kiko bo ke pa bo boluntarionan bini kuné for di kas i òf ki nesesidat bo tin pa ku un fishi. Por ehèmpel: sunblock, pèchi, karson largu ect. Bo por indiká tambe ku bo mester di hende di fishi manera un karpinté, un mètsla ect.
Na momento ku bo ta bai inskribí bo proyekto ta bon pa bo tin e siguiente datonan na man:
- Nòmber di bo proyekto
- Ki dia òf dianan e proyekto lo tuma lugá
- Orario ku e proyekto ta start (atenshon: e proyekto no mag dura mas di 6 ora)
- Kon bo ta bai ehekutá e proyekto?
- Kuantu boluntario bo mester? Inkluyendo esnan den bo organisashon
Kon mi por sa ku mi proyekto a wòrdu registrá?
Klek riba Mi Proyekto den e supmenú ku ta bou di nòmber di bo organisashon/ nòmber di profil. Si e proyekto a wòrdu registrá, lo mira esaki den bo resúmen.
Check bo email pa e email di konfirmashon (atenshon: check bo spambox)
Kon e resúmen di mi proyekto ta mustra?
Riba e página di boluntario i di organisashon bo ta mira un resúmen di e proyektonan
Klek riba mustra proyekto
Filtra riba fecha i bo proyekto lo sali ariba. (Atenshon: E manera aki por, solamente na e momento ku bo a kaba di registrá bo proyekto)
Unda mi por mira e progreso pa ku mi proyekto?
Klek riba Mi Proyekto den e supmenú ku ta bou di nòmber di bo organisashon/ nòmber di profil
Aki nan bo por mira e resúmen di bo proyekto(nan) i kuantu boluntario a inskribí
Klek riba e proyekto deseá pa haña mas informashon
Kon mi por kopia mi proyekto pa un otro dia?
Ora bo klek riba Mi Proyekto, bo ta mira na e proyekto registrá: Kopia.
Klek riba esaki i kopia e proyekto
Mi a registrá un proyekto kaba pero mi ker hasi e mes un proyekto aki riba un otro dia, kon mi por hasi esaki?
Klek riba Mi Proyekto den e supmenú ku ta bou di nòmber di bo organisashon/ nòmber di profil
Bou di e potrèt di bo proyekto bo ta mira: “kopia e proyekto pa otro dia”
Yena e dia i e orarionan
Klek riba siguiente
Kontrolá tur bo datonan
Klek pa registrá bo proyekto
Kon mi por yena/ registrá mi aporte finansiero?
Klik riba (añadí) Aporte Finansiero den e supmenú ku ta bou di nòmber di bo organisashon/ nòmber di profil
Sigui e stapnan den e formulario (atenshon: pa hasi esaki bo mester a registrá un proyekto)
Ora bo ta bai yena bo aporte finansiero ta bon pa tin e siguiente datonan na man:
- Ki tipo di material bo ta bai uza?
- Kuantu material i kiko esakinan ta kosta?
- Tep: Pidi diferente oferta pa bo por kompará preis.
- Sa kiko bo por kumpra i kiko no, ku sèn di e aporte finansiero: check e toolkit
- Datonan di bo banko inkluyendo: e nòmber eksakto di bo banko, adrès ku banko tin registrá di bo organisashon i e number di kuenta di bo organisashon. Tene na kuenta ku no ta depositá sèn riba kuenta persona!
Mi a lubidá mi palabra klave (password), kiko awor?
Klek riba log in pa log in
Pa kontinuá klek riba: Lubidá palabra klave?
Yena bo emailadres, klek ku bo no ta un robòt i klik riba: email link pa log in outomátikamente.
Bai den bo inbox di bo mail i klik riba e link pa haña akseso na bo account
Bo ta wòrdu di log in outomátikamente den bo account
Klek riba palabra klave den e supmenú ku ta bou di nòmber di bo organisashon/ nòmber di profil
Bo no mester yena nada na bo palabra klave aktual
Traha un palabra klave nobo i yenele na palabra klave i konfirmá esaki
Klek riba warda datonan
Tep: skirbi bo palabra klave un kaminda ku bo por haña fásil bek
Kon mi por kambia mi palabra klave?
Tin 2 manera pa kambia bo palabra klave.
Sigui e stapnan ariba menshoná si bo a lubidá bo palabra klave. Bo sa palabra klave i bo ker kambiele pa un nobo? Sigui e stapnan aki:
Klek riba palabra klave den e supmenú ku ta bou di nòmber di bo organisashon/ nòmber di profil
Yena e palabra klave ku bo tin aktualmente
Yena e palabra klave nobo na palabra klave i konfirmá esaki
Klek riba warda datonan


text: KRALENDIJK – Dòkter Giovanni Frans direktor general di Fundashon Mariadal (FM) a papia resientemente tokante situashon di COVID-19. “Promé paso ku a tuma lugá ministerio di salu na Hulanda VWS a bai den diálogo konsulta ku inspekshon di salubridat IGJ. Di parti di inspekshon nan a duna lus bèrdè pa bisa pa fasilitá ku FM por amplia e departamentu di kuido spesial i atendé ku pashènt di kuido intensivo. Promé ku e asuntu di COVID-19 a presentá, loke nos tabata hasi momentu ku un pashènt ku mester bai kuido intensivo, nos tabata stabilisá e pashènt, i denter di 24 ora maksimal 48 ora, tabata trasladá e pashènt pa un otro hospital kaminda tin e servisio di kuido intensivo. Debí na e asuntu di COVID-19 na Europa i mundu kompletu, a bisa e minister, ku no por keda ku e struktura di pasado i a kuminsá diálogo ku e ministerio, kiko ta e infrastruktura adishonal pa por atendé ku pashèntnan di kuido intensivo. Esaki den hospital na Boneiru relashoná ku COVID-19. Pa kuido intensivo Boneiru tin tur loke mester komo norma internashonal. Tin tur e hendenan nesesario ku ta duna e kuido i remedi pa atendé ku un pashènt ku ‘corona’ vírùs. Resientemente a atendé ku un pashènt ku tabatin e vírùs i a dun’é tratamentu mes bon, kisas mas mihó ku na otro hospitalnan grandi, esaki debí na e bon struktura i e konsepto mas chikitu kompará ku otronan. Pues e atenshon ku ta duna e pashènt ta mas intensivo i miéntras tantu e pashènt a rekuperá i ta stabil kita for di mashin ku tabata yud’é hala rosea,” dòkter Frans a bisa. El a sigui menshoná tokante kon ta bai sigui desaroyo ku e asuntu di e pandemia di e ‘corona’ vírùs. “Ta muchu trempan pa bisa si yega na un vakuna pa e COVID-19, ta bai pone ku nos ta bai kompletamente manera biba tabata den pasado. Dikon pasobra si tuma nota komo ehèmpel di grip, tin vakuna pe, sinembargo tin hende ta bira hopi malu i ta rekerí atenshon médiko di atenshon. Pues si yega na un vakuna pa e COVID-19, e situashon por keda meskos ku mester ta atento pa atendé esun ku bira malu, sinembargo ta hopi trempan pa pronostiká tokante esaki. Boneiru a sera pa islanan ku tin riesgo haltu di hende infektá ku e COVID-19. Meskos ta e kaso na Saba i Sint Eustatius. Esaki ta pone si sosodé kaso di e vírùs na Boneiru, e ta mas bou di kontròl, si bo laga tur hende drenta i sali e isla. ‘Corona’ vírùs ta algu nobo mundialmente i tur parti di mundu ta serando konosí kuné kon e ta desaroyá i kon pa atendé mihó kontra dje, “dòkter Frans a bisa.


text:
Korsou
Sarpa lo stop di bula entre Corsou y Medellin
E aerolinea Colombiano Sarpa tabatin e situacion keto pa algun luna riba e vuelonan entre Medellin y Corsou. Sarpa tabata bula dos biaha den siman riba e ruta, sinembargo den un press release Sarpa a anuncia den su ultimo vuelo lo tuma luga dia 6 di janurai 2023.
Sarpa a cuminsa cu e vuelonan cu hopi entusiasmo e ruta entre Colombia, Curaçao y Aruba. E aerolinea mester a stop cu e vuelonan mirando cu e competencia feroz cu tabata tin entre otro aeroliñanan manera Wingo, Viva Air y Avianca cu tambe ta aplica cada biaha vuelonan mas barata pa e ruta menciona.
Sarpa a señala e condicionnan cu a cambia den e Mercado y tambe e devaluacion di e perso Colombiano cu ta e factor principal cu a contribui na e decision cu a suspende e vuelonan entre Colombia y Medellin.


text:
E partido entre Nacional y RCA pa cuminsa e di dos rond di Playoff a promete di bira hopi interesante mes, considerando cu RCA a gana Nacional 3-0 den e prome rond, pero, desde e punto ey, Nacional a bin di menos pa mas.
Den e partido previo contra Dakota, un bataya epico den nos futbol, Nacional y Dakota a hunga un “stalemate” di 1-1, pero, e partido ey a demostra tambe cu si e dos ekiponan menciona hunga e wega cu nan a hunga e dia ey, lo ta bai ta hopi dificil pa no considera nan dos pa yega final.
Nacional a cuminsa e wega di biaha ta press RCA den medio campo, hasiendo e wega dificil pa e creadornan di wega di RCA, causando falta di yegada skerpi den e ultimo 16 di e oncena Tricolor. Nacional en cambio a demonstra hopi velocidad den nan wega pa horta e bala y lansa den atake den un manera di “Blitz”, creando chens tempran pa anota.
Nacional hungando sin nan director tecnico, Dreyer Bracho, na banda di cancha debi na un supension pa carchi cora den e wega anterior contra Dakota, Bracho mester a wak e partido foi tribune, dependiendo riba su asistent nan pa maneha e ekipo.
Nacional a anota tempran, na minuut 4 caba! Un gol di e velos atakante Javier Jimenez, cu a pone RCA den un situacion duro tempran. Nacional 1 RCA 0.
E presion grandi di Nacional no a para eynan, creando mas situacion di peliger pa e porteria di RCA defendi pa Raizel Jansen, cu mester a hunga un di su miho weganan pa mantene su porteria liber di mas gol Dragon.
RCA alfin a logra calma e tormenta di Nacional y a cuminsa hunga nan wega den e di dos mita di e prome tempo, sakando nan lateralnan den atake, en especial Glenbert Croes, forsando Nacional pa retrocede un poco, creando chensnan pa empata e wega. Despues di hopi ocasion di peliger y oportunidad pa anota gol, RCA simplemente no a probecha di nan mesun bon ‘momentum’ pa cambia e resultado. Asina mes halftime a bai aden cu e score di 1-0 pa Nacional.
Den e di dos tempo, hopi a spera cu RCA lo a sigui cu e bon momentum ey cu nan a gana bek for di Nacional prome cu halftime, pero, atrobe apesar di algun bon chens, nada no a pasa cu e resultado, mas chens perdi, Nacional defendiendo hopi bon, mientras cu e Dragonnan, cu un di dos aire, a bolbe subi intensidad di nan wega, y a cuminsa haya nan mesun chensnan pa aumenta e bentaha.
Nacional, hopi eficiente atras, tabata lansa den atake asina cu nan haya un apertura riba cancha, di un RCA cu a sali pa busca e gol di empate, asina nan mes Nacional haya nan mesun oportunidad pa amplia bentaha na minuut 60. Chito v/d Biezen, for di net dilanti di su linea defensivo, ta hasi un pase largo na banda robes pa Leonardo Pulido cu ta domina e bala den un tremendo prome toke, lagando Christian Sinestera atras y penetra den area penal pa encontra cu Raizel Jansen cu ya tabata saliendo for di su box pa purba sorprende Pulido, cu a pone un bunita sombre riba e portero pa e di dos gol pa su ekipo, Nacional 2 RCA 0.
RCA no a baha cabes, nan a sigui purba y bataya contra e Dragonnan, perdiendo mas chens pa anota, e balanan no por a drenta gol, djies cu e anochi aki no tabata di nan. Nacional a defende duro y bon p’asina mantene e resultado na nan fabor, hasta cu 10 homber riba cancha debi na e carchi cora otorga na Charles de la Cruz na minuut 83, nan a logra wanta RCA y e anotacion di 2-0, e resultado final.
Asina ta cu Nacional a yega 7 punto cu e victoria aki, emptando cu RCA riba top di e tabla, apesar di e “doel-saldo” similar, pero, debi cu e Dragonnan a anota un gol mas cu RCA, nan a bai cabesa e tabla provisonalmente, wardando e resultado di Dakota vs Estrella.
Nos “Man of the Match” sin duda tabata Leonardo Pulido, cu a core henter cancha, bataya tur bala, y a anota tambe e bunita gol pa sigura e wega aki pa Nacional y tur tres punto.


text:
Districto di Paradera tabata tin e primicia di ta e prome districto na unda e curso Finansas den mi Hogar a wordo ofreci na ciudadanonan. E curso su meta ta pa brinda nos hendenan guia y conocemento cu por yuda pa tuma decisionan financiero cu ta beneficia nan bienestar.
Den e prome sesion, cu participacion di 50 cursista, a enfoca riba con por ta efectivo den cas door di wak con por spaar y cumpra sin emocion. Cu subida di prijsnan internacional di productonan cu ta afecta e prijsnan di nos productonan ta importante cumpra consciente y crea e espacio pa spaar aunke ta un tiki.
Minister di Asuntonan Economico, Comunicacion y Desaroyo Sostenibel, Geoffrey Wever ta contento cu e interes grandi pa e curso brinda den cooperacion cu Fundacion Plan di Bida. Esaki ta mustra cu nos hendenan, nos consumidornan tin e necesidad pa haya mas conocemento riba con pa maneha nan cartera na un manera responsabel y segun nan situacion personal. Un persona consciente y critico ta un consumidor critico y consciente y door di ofrece educacion financiero nos lo logra esaki segun minister Geoffrey Wever.
Den e siguiente sesion di e curso lo trata pago di debe y consequencia ora no por paga e debe, e topico interesante y actual
Minister Geoffrey Wever ta contento di por ofrece e curso aki gratis na nos ciudadonan y ta desea tur cursista hopi exito durante e diferente sesionan cu lo trata topiconan cu lo contribui sin duda na un maneho responsabel di nos cartera.


text:
Oranjestad- Gobièrnu di Aruba por lo pronto ta mantené fronteranan di isla será pa e pais becino Aruba. Segun un komunikado di Gobièrnu, e prologashon ta pa 3 luna mas.
E siere ta konta pa buelonan ku pasahero, karga, pòst i aviashon general. Esaki ta nifiká ku fronteranan lo keda será por lo ménos te 10 di desèmber 2021.
Segun Wever-Croes a bisa, Aruba ya tin hopi reto pa dil kuné aktualmente, i no tin kapasidat pa dil ku un fluho grandi di bensolano ku lo ke bin e pais. Tambe Wever-Croes ke sa kon e pais besino ta dil ku e situashon di Corona, promé ku disidi pa habri frontera di nobo.
Sla
E prologashon di e siere di frontera ta un sla duru atrobe pa Aruba Airlines ku ta depende pa gran parti di pasahero for di Venesuela ku ta usa Aruba komo ‘hub’ pa otro destino. Ya fronteranan di e islanan ABC ta será dos aña ku Venesuela i no ta premirá un kambio por lo pronto. No ta konosí ainda si gobièrnu di Kòrsou lo sigui ehèmpel di Aruba, pero te asina leu esaki a sosodé sí.


text:
Hóbennan di bes en kuando kier wak te kon leu nan por bai. Esei ta pertenesé un tiki na nan edat. Pero tin bia nan ta bai muchu leu i nan ta kometé un krímen òf violashon di lei. Pensa por ehèmpel riba destrukshon, omishon di skol òf manehá sin reibeweis.
For di Ougùstùs 2020 Hulanda Karibense konosé derechi penal hubenil. Por kondená hóbennan bou di 18 aña pa delitonan. Den kaso di delitonan chikitu polis sinembargo por disidí pa manda hóbennan pa Halt. Aya nan ta haña oportunidat pa koregí nan kondukta kastigabel. Dor di hiba kombersashon, kumpli ku enkargonan di trabou i edukativo i ofresé diskulpa, Halt ta trata na para e komportashon ku ta pasa límite serka hóbennan mas tempran posibel. Ku komo meta pa prevení ripitishon i karchi di kastigu. Esei ta mihó pa e hóben i pa komunidat!
Halt ta parti di Voogdijraad Caribisch Nederland. Den esaki nan ta traha estrecho ku Kuerpo Polisial Hulanda Karibense (KPCN) i Ministerio Públiko (OM).


text:
Aruba
Niun papel na ordo: Polis a confisca Toyota Tercel
Diadomingo mainta pa mas o menos 9:45 am, durante un control rutinario na altura di La Granja Savaneta, polis a para un Toyota Tercel. Na momento di e control a resulta cu e chauffeur no tabatin niun papel di e vehiculo na ordo.
Mesora, a confisca e auto y hib’e San Nicolas cu takelwagen pendiente pa e doño presenta cu e documentonan na ordo.
Tambe e chauffeur lo mester paga un suma di 25 florin pa cada dia cu e auto permanece na ward’i polis San Nicolas y tambe lo e mester cubri e gasto di e takelwagen.


text:
Aktivashon di 2-Factor Authenticatie ta simpel. Log in riba MijnCN i primi riba 'Account'. Sigui despues e pasonan riba e pantaya, e pasonan akí ta alabes deskribí akibou i ilustrá den e video riba e página akí.
Paso 1: Buska den Apple App Store (iOS): "MijnCN 2-factor" òf den Google Playstore (Android): "MijnCN authenticatie"
Paso 2: Baha i instalá e èp di MijnCN 2-factor riba bo aparato mobil
Paso 3: Sigui e instrukshonnan den e èp
Paso 4: Skèn e kódigo di QR den e portal ku e èp
Paso 5: Primi riba ‘volgende’ den MijnCN
Paso 6: Yena e kódigo úniko ku aparesé den e èp di MijnCN
Paso 7: Primi riba volgende’ pa konektá e èp
Paso 8: Primi riba ‘afronden en downloaden’
Paso 9: Primi riba ‘Klik hier om de back-up codelijst te downloaden’. Bo ta usa e lista akí si bo no ta logra log in ku e kódigonan ku e èp generá òf si bo a pèrdè bo telefòn.
Paso 10: primi riba ‘sluiten’
Of lesa di asaki den e stappenplan.


text:
Génesis ta tokante Hesus: Hesus nos Kreador, Hesus nos Sostenedó, Hesus nos Redentor. Skirbiendo milenionan despues di e teksto di Génesis mes a ser skirbí pa Moises, i alkansando bèk a lo largu di siglonan na e palabranan mes di e patriarka, apòstel Juan ta revelá Hesus den e relato di Kreashon: “Na prinsipio tabata e Palabra, i e Palabra tabata ku Dios, i e Palabra tabata Dios. E tabata na prinsipio ku Dios. Tur kos a bin na eksistensia pa medio di djE, i fuera di djE nada di loke ta eksistí no a bin na eksistensia. Den djE bida tabata, i e bida tabata e lus di hende” (Juan 1:1-4, NKJV).
Kiko Juan a skirbi aki? “Na kuminsamentu” tur kos ku a krea, tur kos ku un tempu no tabata eksistí, a bin na eksistensia, pa medio di Hesus. Henter kreashon, for di galaksianan ku ta zuai a traves di e kòsmòs den wilnan tambaliante di kandela i lus te na e DNA eksakto di wef milagrosamente den e sèl pa olanan kuantum, Hesus a krea i ta sostené tur. I e buki di Génesis ta e promé storia den Skritura di tantu e kreashon akí komo e redenshon di e kreashon akí. Aki, den e buki akí, ta e úniko registro “ofisial” di nos orígen.
E palabra papiamentu Génesis ta derivá di e genesis griego, ku ta nifiká “kuminsamentu”, su mes derivá di e bere’shit hebreo, “na kuminsamentu”, e promé palabra di e buki (por lo tantu, e promé palabra di henter Beibel!). Génesis ta duna nos e fundeshi, e base, riba kua tur e siguiente Skrituranan ta sosegá. Pasobra e ta promé, i asina fundamental na tur loke ta bin despues, Génesis ta probablemente e buki ku mas ta ser sitá òf referí na dje den restu di e Skrituranan.
Génesis ta importante pasobra e ta e buki ku, mas ku kualke otro obra, kualke kaminda, ta yuda nos komprondé presis ken nos ta komo sernan humano, un bèrdat spesialmente importante awor, den un tempu ora nos sernan humano ta konsiderá komo nada otro sino aksidente, kreashonnan di kasualidat di un universo puramente materialista. Of, manera un físiko a pon’é, nos sernan humano ta “lodo organisá”, (kua, te na algun grado ta bèrdat, aunke p’e e leinan di naturalesa so a organis’é!). Génesis, sinembargo, ta revelá nos berdadero orígen na nos, ku nos ta sernan intenshonalmente i perfektamente trahá den imágen di Dios den un mundu perfekto. Génesis ta splika tambe e Kaida; es desir, di kon nos mundu no ta perfekto mas i di kon nos komo sernan humano tampoko no ta perfekto. Génesis, sinembargo, ta konsolá nos tambe ku Dios Su promesa di salbashon den un mundu ku, den i di su mes, ta ofresé nos nada otro sino sufrimentu i morto.
Ku su storianan dramátiko di milagernan (kreashon, nasementunan, regenbog) i huisionan (e Diluvio, Sodoma i Gomora) ku ta testifiká di e presensia santu di Dios, Génesis ta impreshonante. Pero Génesis ta tambe un buki ku storianan di amor humano konmovedor (Jakob i Rachel), di odio (Jakob i Esou), di nasementu (Isaak, Jakob, e yunan hòmber di Jakob), di morto (Sara, Rachel, Jakob, José), di asesinato (Kain, Simeon, i Levi), i pordon (Esou i Jakob, José i su rumannan). E ta tambe un buki di instrukshon ku lèsnan riba étika (Kain, Babel), riba fe (Abraham, Jakob), i riba e speransa i promesa di redenshon (plèchèmentu di e kolebra, Tera Primintí).
Durante e kuartal akí nos lo no solamente lesa i studia e buki di Génesis, nos lo gosa di su bunita storianan i siña kana mihó ku e Señor di Kreashon, e Dios di Abraham, Isaak, i Jakob.
Mientrastantu, e movementunan geográfiko di e buki, for di Eden te na Babel, te na e Tera Primintí, te na Egipto, te na e prospekto di e Tera Primintí, ta kòrda nos riba nos biahenan nomádiko i ta alimentá nos speransa pa e Tera Primintí real, e shelu nobo i e tera nobo. Segun ku nos ta sigui e personahenan akí a lo largu di e páginanan di Génesis, nos lo deskubrí ku, apesar di kon diferente e tempu, lugá, kultura, i sirkunstansia ta, hopi bia nan storianan ta, den hopi forma, di nos tambe.
Jacques B. Doukhan, DHL, ThD, ta profesor emeritus di ekségesis di Hebreo i Tèstamènt Bieu den e SDA Theological Seminary na Andrews University.


text:
ORANJESTAD B Gobierno di Aruba a tuma nota di expresionnan di e organisacion cu ta representa pensionadonan, OPPA, relaciona cu e recorte den e pensioen di pensionadonan. Esaki despues cu sindicatonan y OPPA a sali di reunion cu Secretario di Estado van Huffelen, y segun nan, sra. Van Huffelen lo a bisa cu Hulanda no a pidi pa corta den pensioen di pensionadonan.
Ta importante pa recorda tur hende cu nos areglo di pensioen na Aruba ta uno complica y no ta hopi hende ta compronde. OPPA si ta compronde y OPPA sa cu Gobierno no a corta den pensioen di pensionado, ni den duurtetoeslag di pensionado.
Ora Covid a benta Aruba su finansas abou, y no tabata tin placa pa paga tur e gastonan di Gobierno, entre otro e gelijk bedrag, Gobierno a hayBe obliga di corta 50% di gelijk bedrag. Esaki ta un toelage di 3.170 florin cu Gobierno ta paga na pensionadonan di Gobierno extra den luna di december. E suma aki ta wordo financia for di caha di Gobierno. Y e ta wordo paga solamente na pensionadonan di Gobierno cu a baha cu pensioen prome cu 2015. E pensionadonan di Gobierno cu a baha cu pensioen despues di 2015 no ta ricibi esaki.
Ta esnan cu ta ricibi e gelijkbedrag mester a entrega 50% di dje.
Pues no ta asina cu Gobierno di Aruba a haci algo cu no tabata por. Gobierno di Aruba na 2020 a haci tur loke tabata tin mester pa por rescata nos pais.
Gobierno a anuncia diabierna cu lo bay cuminsa paga empleadonan publico e 5% di nan salario basico y ta calculando cuanto di e gelijkbedrag por paga bek na december e aΓ±a aki caba. E trabounan ta andabdo pa por logra esey pa por haci e pago na tempo.


text:
Durante e reunion cu a trata overbruggingstoelage pa politico of politieke ambstsdragers diaranson dia 1 di juni parlamentario drs. Mervin Wyatt-ras a haci diferente pregunta. Entre otro el a puntra si minister encarga cu FInanzas banda di a paga overbruggingstoelage mas tempran encontra di ley, a duna alabes cierto politiconan dienstverleningsovereenkomsten. Maduro no a nenga. El a trece padilanti cu el a duna cierto politicionan tareanan y pues duna nan dienstverleningsovereenkomst. Segun minister di Finanzas e politiconan di Aruba ta esun di mas mal paga den region. Tambe ela a menciona cu e politico no tin fall back position. Segun Wyatt-Ras un politico tin mas fall back position cu nos pueblo. Netamente na e momento cu e pago mas tempran a ser haci dor di e minister na 2021 na su amigonanan tabatin un cantidad grandi di cuidadanonan cu no tabatin entrada ni di loonsubsidie ni FASE sin ningun yudansa financiero. E minister aki enbes di yuda nos pueblo ta skohe pa yuda su mes y su amigonan politico. Esaki no ta ta corecto. E ta control ley y impugna na bon gobernacion.
Pa e usa e argumento cu ta begunstigend beleid tampoco no ta cai den bon tera, paso pa pueblo bo ta papia di begunstigend beleid. Ora ta trata su mes como politico pa begunstig su mes, ta papia di favoritismo y di nepostismo.
Aki por constata cu ministernan di e Gabinete actual, manera Maduro y su boezem vriendin Wever-Croes cu ta yama nan mes integro y cu ta papia di bon gobernacion, no ta tene nan mes na reglanan di buena conducta ni di deugdelijk bestuur. Nan a pasa henter reunion ta inventa smoesjes pa hustifica nan mes.
Wyatt-Ras ta menciona alaves cu e gobierno aki cu tanto a critica gobierno di AVP y a yama ministernan di AVP pa tur sorto di cos, entre otro cu nan no ta integro, awe ta resulta mas y mas cu nan mes no ta integro.
Ademas e minister di finanzas ta gasta placa pa loco, entre otro pa lease un Lincoln ultimo modelo y di coriente, ta pesey CAFt a critica gobierno energicamente den su rapport di dia 10 di mei ultimo encuanto presupuesto 2022.
Den e rapport ta trece padilanti cu “het verbruik van goederen en diensten is voor 2022 AWG 33 miljoen hoger begroot dan de realisatie in 2021 en is AWG 39 miljoen hoger begroot dan de gemiddelde uitgaven in de pre-corona jaren 2015 tot en met 2019”. Aki por mira cu gastonan di luho ta mas halto cu presupuesto di anjanan anterior.
Alabes ta paga hopi mas pa esnan cu ta ehecuta cierto tareanan pa gobierno: “De uitgaven aan inhuur van externen of opdrachtverlening aan derden laten een forse stijging zien”.
Tambe huur di edificionan a aumenta excesivamente: “Ook is de huur aan gebouwen de afgelopen jaren excessief toegenomen (40 procent stijging in 2022 tin opzichte van 2016). E necesidad di e gastonan aki no ta ser splica suficiente.
Pa loke ta trata personal den 2022 por constata cu esaki a subi cu 15 miyon en comparacion cu realisacion 2021: “ De personeelslasten van AWG 433 miljoen nemen in de begroting 2022 met Awg. 15 miljoen toe ten opzichte van de realisatie 2021.” Aruba no ta cumpli cu e norma stipula. CAft desde 2018 a conseho pa ehecuta e Beleidsplan Verlaging Personeelslasten (BVP) sinembargo esaki no a tuma lugar. Asina por menciona mas.


text:
Bushiribana – Diahuebs mainta ambulance a bay cu urgencia e Natural Pool pariba di e ruina na Bushiribana.
Tawata den careda di 11:45 cu ambulance a haci lihe pa e yega Bushiribana debi cu un persona lo a bira malo of herida su mes.
Polis tambe tawata na caminda.
Na yegada di Ambulance e la hay’e ta bira bek ariba e mesun caminda cu e la bin.
Esnan na e sitio lo no tawata desea ningun sorto di asistencia di Paramediconan.
Tawata trata di un grupo basta grandi di turistanan ariba un tour.
No a keda e Paramediconan nada otro cu bandona e area.


text:
Ora haci un analisis di e keho entrega door di Fundacion di AVP contra prome minister ta obvio cu tin un meta politico su tras. Ta incomprendibel cu AVP, lidera pa Mike Eman no tin bienestar di pais Aruba na pecho. Si e caso aki tawata serio di berdad nos por pensa cu ta e ex-Minister di Husticia of Robert Candelaria lo a haci entrega di e denuncia. Pero como cu ta algo netamente pa probecho politico di AVP Mike Eman a opta pa no haci esaki.
TRANSPARENCIA DURANTE REUNION DEN PARLAMENTO
Semper den reunionnan den Parlamento, ora a trata presupuesto pero tambe e companianan estatal, prome Minister E. Wever-Croes a pone tur documento na disposicion di Parlamento. Semper a contesta tambe tur pregunta haci door di tur fraccion.
CARTA DI MINISTER PRESIDENT NA COMPANIANAN ESTATAL
Tur compania estatal a manda un carta pa prome minister den cual nan ta refuta e ponencianan haci door di AVP. Nan ta garantisa cu prome minister no ta mete den ehecucion di nan maneho. Na mes momento nan ta accentua cu prome minister a delinea maneho di gabinete pa nan no traha solamente cu un compania of bufete.
Pesey por wak tambe den e carta di e companianan estatal cu nan ta traha cu diferente bufete y companianan. Esaki no tawata e caso den pasado, caminda Mike Eman a duna un bufete so 5.4 miyon florin.
PA CONCLUI
Prome Minister a entrega un keho na Ministerio Publico pa “denuncia falso” contra su persona. Y a substancia esaki cu tur documento.
Nos ta lamenta e proceder di Mike Eman cu den su desesperacion kier crea disturbio pa perhudica pais Aruba. Actonan aki ta hopi serio pasobea bo ta crea intrankilidad y desbalansa pa Aruba como pais. Y esaki por afecta su economia y seguridad. Despues cu Mike Eman a masacra nos finansas publico, pa cual e a haya un Koninklijk Besluit pa mal gobernacion na 2014, nos ta kere ta tempo pa e madura.


text:
Manera ta keda enfatisa den nos Programa di Gobernacion 2021-2025 enseñansa ta ocupa un funcion cardinal den desaroyo di nos pais. Enseñansa mester ofrece tur hende espacio pa nan por desaroya tur conocemento, habilidad y actitud cu nan mester, pa nan por funciona bon y logra exito den nan bida.
Ta importante pa henter comunidad y sector di enseñansa en particular haci su maximo esfuerso pa sigura cu cada ciudadano por siña durante henter su bida y asina desaroya y progresa.Esaki ta rekeri pa nos traha hunto y constantemente ta den dialogo y consulta.
Sin e aporte di y consulta cu nos maestronan y directivanan di scol nos no lo logra nos metanan na bienestar di nos comunidad. P’esey mes pa logra esaki mester duna prioridad na operacionalisacion di enseñansa den un ambiente transparente y sigur.
Trahando hunto nos ta logra mas. Na e siguiente manera MEP ta bay percura pa operacionalisa enseñansa den un ambiente transparente y sigur:· Structuralmente crea y mantene plataforma di dialogo entre stakeholdernan, manera Colegio di Cunsulta di Enseñansa, directivanan di scol, sindicato, Inspeccion di Enseñansa y Departamento di Enseñansa;· Crea un structura eficiente, sostenibel y duradero di mantencion y renobacion di edificionan escolar;· Percura pa condicionnan necesario caminda scolnan por crea un ambiente sigur pa e studiante, maestronan por traha y desaroya optimalmente.
Siguridad di scol ta basa riba e terenonan di siguridad di enseñansa, siguridad social-emocional, siguridad infrastructural y siguridad contra crimen;· Crea condicion pa mehora structura di cuido den e scolnan di tur tipo di enseñansa na beneficio di siguridad di enseñansa y siguridad social emocional.
Dicho mehoracion mester cuadra cu e “Quality Assurance Program” (QAP).Ultimo 3 aña y mei e veld di enseñansa hopi biaha a bin bati na porta di mi como Parlamentario pa pidi pa intervencion y pidi pa transparencia y consultacion. Na mas di un ocasion a pidi pa keda involucra den e proceso di tuma decision.
Un situacion cu na mas di un ocasion a keda atendí cu e minister en cuestion. Mi ta di opinion cu e situacion aki sigur no tabata uno adecuado y beneficioso pa nos enseñansa den su totalidad.
P’esey mes mi ta haya hopi importante cu MEP a pone den su programa pa crea un plataforma di dialogo structural. Mester crea e confiansa bek pa por ehecuta maneho/cambionan necesario y importante pa enseñansa cu ta na beneficio di nos mucha y hobennan.
Pa loke ta trata edificionan escolar, ami lo kier mira e siguiente scolnan haya prioridad:- Sint Aloysius cu ya ta 3 aña na Playa y cu e situacion cu nan ta aden sigur tin un impacto grandi pa e scol, maestro y nan muchanan.
Mester percura pa yega na un solucion mas pronto cu ta posibel den dialogo cu SKOA pa renobacion di nan edificio y percura pa renoba e contrato di VAD-gebouw pa 1 aña, dus pa henter e aña escolar 2021-2022;- Un solucion duradero pa Dependance di Maria College cu tambe ta situa den VAD-gebouw ya pa 4 aña y cu den e 4 añanan aki a sigui crece substancialmente.
Pa nan tambe mester percura pa renoba e contracto pa full e aña escolar nos dilanti;- Percura pa construi un edificio pa Frefe Bonifacius cu ya tin 9 aña sin un edificio;- Percura pa un solucion duradero pa Reina Beatrix Scol y Juliana School cu ya pa hopi aña ta for di nan edificio;-
Percura pa Paso pa Futuro por keda den nan edificio;- Por ultimo mi deseo di mas grandi, esta pa enberdad cumpli cu e necesidad di un MAVO-HAVO pa Noord cu ta accesibel pa un y tur y cu nos hobennan no mester bay scol te na San Nicolas.
Pa loke ta trata e dos ultimo puntonan cu ta trata e condicionnan necesario pa crea un ambiente sigur y pa mehora structura di cuido, mi ta kere cu den e ultimo añanan a cuminsa traha caba riba e aspectonan aki mediante di entre otro Social Crisisplan y cooperacion cu husiticia.
Pero sigur mester sigui haya e atencion necesario y importante a base structural y den consulta cu tur stakeholders den e keten di enseñansa, social y di cuido.Pa realisa e metanan describi aki riba ta rekeri cu e fondonan ta keda aloca pa enberdad nan bira realidad.
Presupuesto 2021 ta na Parlamento pa keda trata y sigur e puntonan aki lo mester keda enfatisa. Cu nan mester bay keda realisa den fase ta un echo, pero esey no ta kita cu nan urgencia mester keda enfatisa y cu nan mester keda trata como un prioridad.


text:
Minister Xiomara Maduro a corona Miss & Mr. Turismo International Gay Aruba 2022
Minister Xiomara Maduro a corona Miss & Mr. Turismo International Gay Aruba 2022
ORANJESTAD – Recientemente, Minister di Cultura Xiomara Maduro a corona tres representante cu lo participa den e certamen di Miss & Mr. Turismo International Gay Aruba 2022, cu a keda den persona di Natazha Granada, Gonzalo Restrepo y Allan Kock.
Tabata un bunita anochi cu a cuminsa cu presentacion di cada representante cu a mustra nan amor pa nos pais atraves di presentacionan cu musica den nos idioma Papiamento y trahenan tipico mustrando asina e importancia cu cultura tin den e evento aki.
E evento a sigui cu un presentacion di Edjean Semeleer cu a canta algun cantica popular cu sigur a duna un toke special na e anochi aki. Despues, e publico presente a haya e oportunidad pa conoce cada representante di cerca. Finalmente, minister Maduro a haya e honor pa corona cada un representante cu tin e bunita tarea pa participa den e certamen di Miss & Mr. Turismo International Gay Aruba 2022 representando nos pais.
Minister Maduro ta gradici e organisadornan pa e invitacion na e evento unico aki caminda cu e amor pa Aruba a resalta den cada presentacion. Alabes minister Maduro ta gradici nan pa a dune e oportunidad pa corona cada un cu lo representa nos Pais y ta deseanan tur clase di exito cu nan presentacion den exterior. Minister Maduro tin tur confiansa cu nan lo sa di representa nos pais dignamente den e certamen aki.


text: Diahuebs merdia a drenta informe di un accidente entre un truck y un brommer na Paraguana. Ta trata aki di un truck cu a bay subi cruzada pero e visibilidad ta poco ya cu e cruzada ta den un birada unda dificilmente por mira si trafico ta bini. E truck pues a sali pero diripiente a hay’e cu e brommer y e motociclista cu pasobra e sa di e cruzada ey a baha su velocidad y ora a mira e truck ta subiendo e cruzada a bula y e brommer a bay dilanti riba e truck. Door di su rapido accion e no a resulta herida pero e brommer si a haya daño.


text:
Na Aruba a crea un polemica nobo, esta di kier mishi cu libertad di expresion. E ultimo simannan hopi a wordo skirbi of juist NO (miedo??) tocante e derecho fundamental di LIBERTAD DI EXPRESION! Y mi a constata un populismo sin limite, haciendo e polarisacion mas bisto cu nunca.
Un periodista cu a durf di cuestiona e forma con a y ta tratando 3 periodista, a wordo lastra cu Dios ta pidi perdon. Esaki djis pa un carta cu ela manda Gobernador na defensa di e Derecho Fundamental aki. Desde ki dia “opina” ta un delito? Sin papia di e persecusion di ambtenaren cu ta na cas pa e simpel motibo cu tin un otro opinion. Cuanto ambtenaar tin asina na cas? Sigur un tendencia hopi peligroso.
Dia cu nos acepta cu trapamento di nos derecho di expresion ta algo normal, nos ta caba cu nos democracia! Y esaki nos mester rechasa categoricamente.
Como politico mi tambe a pasa den e “willekeur” di algun periodista. Mi articulo- of grabacion NO ta wordo publica of pasa, pero si e periodistanan ta opina riba mi articulonan of ta duna e contrincante e oportunidad pa reacciona riba mi ponencianan SIN cu a dunami e derecho di replica. Esaki keto bay ta pasando!! Nunca sinembargo a pasa den mi mente pa limita e periodistanan aki of exigi pa wordo “huzga” despues door di un instancia y sigur no door di un instancia nombra pa gobierno. E propio gremio di periodista por bin cu un iniciativa pa controla contenido di cierto articulonan publica of e forma cu un periodista ta expresa su mes den medionan di comunicacion. Na Hulanda esaki ta wordo yama : “zelfcensuur”! Den exterior tin tipo di instancianan asina, pero HAMAS Y NUNCA pa pidi permiso PROME cu publica un opinion. E instancia mester eherce su funcion TOTALMENTE independiente di gobierno. Nos no mester lubida cu gobierno tin e poder di NO ta 100% transparente. Mi persona tin diferente ehempel di esaki. Dicon mi no a haya e documentonan interno riba e scondemento di e berdad di e “eerste adviseur” di Otmar Oduber? Awe te hasta e ta consehero principal di e prome ministro. Cuanto cos e no ta sconde den e funcion ey?
Recientemente a keda publica un estudio cu a ser traha pa expertonan (NIS-rapport) y eyden a wordo conclui cu e gobierno NO ta transparente y tin hopi corupcion ta tumando lugar y NADA ta wordo hai concretamente. P’esey ta esencial pa nos pueblo para firme pa e derechonan ancra den nos constitucion. Kico lo ta e otro paso despues di e Mediaraad?
Nos tur tin e obligacion pa keda vigila, pero e periodista tin e tarea specifico pa investiga y trata na busca e BERDAD! Prensa liber ta un fundamento pa un democracia bibo y ta tarea di prensa pa controla e poder. Pa prensa por haci esey e mester por traha INDEPENDIENTE di e poder aki. NUNCA nos mester acepta cu gobierno kier trata na silencia prensa, pasobra de facto esaki nifica tambe cu ta kita e derecho di nos pueblo di wordo informa debidamente. Un prensa liber mester sa e limitenan cu e por haci cierto expresionnan y si en caso e periodista bay demasiado leu, e mester carga e consecuencia di esaki. No ta e gobierno of cualkier otro instancia por huzga esey sino un HUEZ!
Den e rapport di NIS aki ta wordo accentua e hecho cu di e pilarnan importante pa nos sistema di integridad ta un media fuerte y liber, cu ta contribui na control di nos gobernacion. Y hustamente e dos ministernan presente na e presentacion di rapport aki ta haci cu nan nanishi ta sangra riba e topico aki di libertad di prensa.
3 di mei nos ta celebra Dia Mundial di Libertad di Prensa y probablemente lo bay tin hopi palabranan bunita cu lo wordo expresa y lo dal un brindis. Pero esey lo no deshaci di e polarisacion y e populismo cu ta e peliger mas grandi pa nos democracia.
Dia 3 di mei mester ta un dia di reflexion. Na mi parecer no tin ningun motibo di celebracion si tuma nota di e acontisimentonan di e ultimo simannan. E dia aki a wordo crea na 1993 pa UNESCO hustamente, pa di un banda recorda gobiernonan cu nan tin di respeta nan compromiso pa un prensa liber y di otro banda un dia di reflexion bou periodistanan riba libertad di prensa y e etica profesional den e esaki.
Na Aruba nos por mira tendencianan autoritario cu ta existi den paisnan rigi pa gobiernonan autoritario. Ministernan ta nenga di contesta preguntanan di cierto medionan di comunicacion, coordinadornan di gobierno den ora di trabou ta caba cu periodistanan cu ta “durf” mustra riba e atropeo contra nos libertad di expresion cq libertad di prensa. Di otro banda gobierno ta usa fondonan publico pa diariamente saca su “propio” corant cu “NAN” berdad. Esaki ta un populismo den optima forma. E corant populista aki ta laga mi corda riba e situacion actual na Rusia cu ta DESINFORMA e pueblo rusiano riba e guera na Ukraina. Manera sr. Peter d’Hamercourt a bisa: “E ciudadano ta riba un dieet severo di DESINFORMACION”!
Miembro di Partido UPP
Booshi Wever


text:
Residentenan rond di Tata Steel ta hopi probable di mester tratamento pa diabetes y...
(NLTimes) - Personanan cu ta biba cerca di fabrica Tata Steel na Hulanda ta haya necesidad di medicina pa problema cardiovascular, presion halto y...
Preparacion pa temporada di horcan Tip 3: Kico pa haci 48 ora of 2...
Mirando cu nos a drenta e temporada di Horcan, Directie Volksgezondheid, tambe conoci como DVG a publica tip pa asina informa e comunidad di...
Eight to eight, because our planet can’t wait campaign; Dia Mundial di Oceanonan
E oceanonan di mundo- nan temperatura, quimica, coriente y bida den nan- ta move sistema cu ta haci Tera habitabel pa humanidad. Awacero, awa...
Preparacion pa temporada di horcan TIP 2; Kico pa haci na momento cu e...
Na momento cu instancianan oficial manera entre otro Gobierno y Bureau Rampen Bestrijding informa cu den e siguiente dianan e posibilidad ta grandi pa...
Preparacion pa temporada di horcan TIP 1; Kico pa haci prome, durante y despues...
Mirando cu nos a drenta e temporada di Horcan, Directie Volksgezondheid, tambe conoci como DVG a publica tip pa asina informa e comunidad di...
GoFundMe ta kita pagina cu a purba gaña recauda fondo pa yuda Amber Heard...
(TMZ) - GoFundMe no a perde tempo pa cera paginanan cu ta purbando di recauda fondo despues di e resultado di Johnny Depp y...
448,000 hoben tin problema di salud mental pa causa di pandemia
(NLTimes) - E cantidad di hobennan cu problema di salud mental a aumenta di manera drastico durante e pandemia di coronavirus. Aña pasa, 18 porciento...
Hulanda posiblemente lo aumenta prijs di paki di sigaria na 47 euro pa aña...
(NLTimes) - Gobierno Hulandes ta considerando e aumento di e prijs di paki di sigaria entre 30 pa 47 euro pa paki, segun fuentenan...
Kim Kardashian ta uni na peticion pa laga tata encarcela atende funeral di su...
(TMZ) - Kim Kardashian ta usando su bos pa lucha pa permiti un tata encarcela di un di e victimanan di e tiroteo na...
CEO di Ford ta premira cu lo bin un guera di prijs pa vehiculonan...
(AP) - Hefe ehecutivo di Ford ta bisa cu e ta premira cu e costo di construccion pa vehiculo electrico lo disminui asina hopi...


text:
India ta detecta un variante nobo ‘doble mutante’ di covid-19, e ta bin awo cu e pais ta luchando pa contene e aumento di caso cu ta genera miedo pa un di dos ola.
“A haya VOC (variante di preocupacion) y un variante cu dos mutacion na India”, a informa e ministerio di salud di e pais. El a agrega cu e secuencia genomico y estudio epidemiologico ta sigui analisa e situacion.
Un variante ‘dobbel mutante’ ta un cepa di virus cu tin dos mutacion. Aun no ta sigur cuanto infeccion ta relaciona cu e variante di dobel mutacion of si e ta mas peligroso, pero e ministerio a bisa cu mutacion asina ta genera un escape inmunologico y un incremetno di inefectividad.
“Esey ta nifica cu ta haci bay en contra di accion di anticurpanan neutralisante, produci pa un malesa natural of pa vacunacion”, dr. Elmer Huerta ta splica, kende ta un experto den salud publico.
Segun e ministerio, e number di caso conoci y relaciona cu e dobel muracion no tabata suficientemente halto pa asina duna un splicacion pa aumento actual di infeccion na henter e pais.
India a registra 53.476 caso nobo di covid-19, e aumento mas halto na un solo dia den 5 luna. E ultimo biaha cu tabatin un cifra asina halto ta riba 23 di october di aña pasa.
E prome ola di infeccion di e pais a cuminsa subi den zomer y a yega na un punto maximo na september y e cifra a baha for di e momento ey. Na februari, e number di casonan diario a baha un 90% na un 10.000 pa dia.
For di maart, a keda cla cu e aumento di caso lo subi y a cuminsa subi drastico den ultimo simannan. India awo ta informa un total di 11.7 miyon di caso y 160.000 morto relaciona, segun dato di Universidad di John Hopkins.


text:
The content originally appeared on: Diario
Prome Ministro Wever-Croes a presenta e reto grandi scondi den 2022 — Caida social economico den region di Aruba ta un peliger grandi —Historia di Aruba ta confirma peligernan cu lama ta trece costa
ORANJESTAD (AAN) – Cifranan mundial ta papia un palabra cla. Paisnan mester prepara nan mes pa por sigui cana den un situacion mundial, cu peligernan sumamente grandi pa e calidad y nivel di bida na paisnan.
Uno di e informacionnan cu a keda presenta e dianan aki dor di Prome Ministro Wever-Croes ta papia di un combersacion cu el a sostene cu e Ministro di Asuntonan di Exterior di Trinidad y Tobago.
Manera Prome Ministro Wever-Croes a trece dilanti, den e reunion virtual a papia di e resultadonan cu desaroyonan den e region, pues na paisnan manera Venezuela, tabata tin pa Aruba.
Di e forma aki, un pakete importante di e exigencianan pa gobernacion na Aruba, a bini dilanti.
Ora papia di gobernacion di un pais, ta papia di e tareanan diario di gobernantenan pa duna direccion na un pais. Gobernacion ta exigi tambe preparacion pa loke por bati na porta di forma inespera pa diferente motibo.
Covid-19 a entrega Aruba e prueba grandi di sucesonan cu no por mira adelanta y ta bira reto grandi pa atende como emergencia.
Calamidad pero di otro banda tambe posibilidadnan positivo cu por bati na porta, ta dicidi pa gobernacion cu, sinembargo, tambe mester tene cuenta cu asuntonan cu lama ta trece costa di Aruba.
Historia moderno di Aruba ta entrega motibonan, cu como pais chikito, Aruba mester ta prepara pa resultado di desastre na paisnan grandi den su region.
E sistema gubernamental di Aruba a evita cu Aruba a conoce situacionnan di por ehempel revolucionnan y situacionnan politico extremo cu ta afecta un pais.
E nivel di bida di Aruba ta destaca den un region, cu pa un parti grandi no a conoce e desaroyo y e nivel di bida cu Aruba a conoce.
Aruba pues mester prepara su mes, pa por enfrenta situacionnan cu ta nace di problemanan politico di otro pais den region, cu resultadonan directo pa Aruba.
Den e situacion mundial cu ta desaroya den cuadro di e Guera di Ukraine cu resultadonan pa entre otro mundo di petroleo y comercio internacional, Aruba mester tene na consideracion, cu Aruba ta rondona pa paisnan cu tin problema mucho mas grandi pa sobrevivi desaroyonan social y economico na caminda.
Prijsnan ta sigui subi. Pobresa lo ta manera fli den biento di Cuaresma na hopi pais den region di Aruba.
Hopi pais den region di Aruba no conoce leynan social cu Aruba conoce.
Caida di entrada personal, aumento di hamber y problema personal y social, ta riba e lista di emergencia di hopi pais den region di Aruba.
Kico esaki lo nifica pa Aruba? Cuanto hende den region di Aruba, ta capaz pa mantene nan cabez riba awa y cuanto lo trata pa alcansa mas siguridad cu Aruba ta ofrece?
E tema cu Prome Ministro Wever-Croes a aborda den su combersacion cu e Ministro di Trininidad y Toboga, ta uno di e topiconan mas importante di momento na un mundo yen di inseguridad pa futuro, grandemente desconoci pero cu lo ta parti di gobernacion, cu mester ta prepara pa atende cu desaroyonan na cas pero tambe pafor di Aruba cu resultado pa Aruba.


text:
Federashon Deporte I Olimpiko Korsou (FDOK) a instalá djamars 17 di dezèmber 10 baluarte den Salon di Fama. Esaki a tuma lugá durante un anochi di gala den World Trade Center.
Komo maestro di seremonia a fungi Alexander Makaya. Sharrel Denisia a kanta himno di Kòrsou, miéntras ku pastor Curtis Meris a guia un invokashon.
Tabatin tambe presentashon na públiko dje miembronan aktual na bida di Salon di Fama. Presidente di FDOK, Rignaal ‘Jean’ Francisca a hiba palabra, miéntras ku Lisette Sambo-Velder a representá minister di Deporte Marilyn Alcalá-Wallé.
Tabatin instalashon den Salon di Fama dje sigiuente baluartenan: Eva Marie Tujeehit-Suriel (Taekwondo), Eric Ogenia (Vòlibòl), Gilbert Snijders (Bowling), Henk D’Arneult (Vòlibòl), Hubert Jansen (Futbòl), Hubert Zimmerman (Bokseo), defuntu Nazario Martijn (Natashon), Renato Anasagasti (Beisbòl), Sylvanie Clarke (Sòfbòl) i Wenfrid Jacoba (Beisbòl). fff


text:
Cu hopi entusiasmo despues di basta preparacion intensivo, Asociacion Trabao di Hubentud na Aruba (ATHA) ta presenta e proyecto Gen297 na comunidad di Aruba. Gen297 ta posibel pa medio di un partnership entre Sociaal Crisis Plan, Cede Aruba y Samenwerkende Fondsen Cariben.Gen297 ta un programa despues di scol pa hobennan di scol secundario, di dialuna pa diabierna di 1:00 – 5:30 pm y dirigi pa guia profesional.
Tur dia e hoben ta ricibi su cuminda di merdia, sigui pa un tempo designa pa traha riba tareanan di scol. Despues di esaki lo tin diferente actividad manera; deporte, baile, arte, recreacion y GenTalk inclui den e programa semanal caminda e hoben ta haya oportunidad pa desaroya nan talentonan segun nan interes.
E programa lo tin un costo mensual di Awg. 125,= y lo tin su base na Centro di Bario Brazil. Dia 10 di mei proximo lo tuma lugar e soft opening di Gen297. Pa cu esaki nos ta ofrece tur hoben cu kier Try-Out dianan 10, 11 y 12 di mei como dianan gratis pa participa.
Asina nos ta spera di motiva e hobennan pa join nos den Gen297 cu hopi enthousiasmo y motivacion. Pa mas informacion di Gen297 por sigui nos riba nos facebook page: Gen297, app 564-5060 of email na: gen297@athaaruba.com


text:
Diabierna anochi Aruba Fashion Week a habri presentando “Emerging Designers” riba e pasarela, unda cu a duna e oportunidad pa e hoben diseñadornan presenta nan coleccion.
Un di e diseñadornan cu sigur a impresiona cu su coleccion ta Azra Groenewegen, cu a presenta su marca “by Tahira” cu ta parti di su coleccion “Sweet Romance”. E hoben diseñadora a ricibi un cantidad di reaccion positivo tanto di e esunnan presente como e modelonan. E parti mas emocionante pa Azra ta cu hopi a bise cu nan a haya e sentimento di desea di casa of casa atrobe. Azra ta describi su mes como un persona realmente hopi romantico, cu ta gusta laga otro hende muher mustra bunita. Su coleccion a ser crea cu asina hopi amor y pasion cu ta inspira pa e glamour di e moda di e añanan 50.


text:
Diabierna 27 di Mei Ling & Sons ta start cu Produce Market Spring Sale” na unda Ling & Sons Food Market lo tin tremendo specialsnan ariba fruta y berdura. Di e manera aki Ling & Sons ta sigui stimula pa come mas saludabel.
E fruta y berdura di Ling & Sons ta conoci pa ta di e miho calidad na Aruba y e weekend aki e supermercado lo tin diferente ofertanan sumamente atractivo pa un y tur. Ling & Sons lo tin un bon surtido obtenibel cu ta bin di Merca y di Santo Domingo.
E special ta valido di Diabierna 27 di Mei te cu Diadomingo 29 di Mei 2022. Ademas di specials tambe lo tin tastings den e supermecado na diferente areanan. Bin disfruta di un shopping experience unico na e supermercado mas grandi na Aruba.
Ling & Sons Food Market tin tambe su ofertanan VIP Deals di tur siman. Tur siman tin oferta nobo, hopi varia y na super bon prijs. E ofertanan aki ta wordo publica ariba shop.lingandsons.com y riba e rednan social di Ling & Sons.
Oferta, tras di Oferta na bo supermercado favorito, Ling & Sons Food Market. Awo mas serca dibo. E miho calidad, servicio y prijs. Pasa y disfruta di e Spring Sale di Ling & Sons e weekend aki.


text:
Observando e di 30 aña di existencia di La Cabana Beach Resort & Casino
Thursday 24th December 2020
ORANJESTAD (AAN): E celebracion di 30 gran aniversario di La Cabana Beach Resort & Casino a tuma luga mey mey di december cu un luncheon special den Chit Chat Café.
Durante almuerso, un ceremonia di reconocemento a tuma luga na unda a anuncia nominadonan y ganadornan di e titulonan di Empleado di Aña, Supervisor di Aña, Team di aña y Manager di aña.
Durante ultimo decadanan, e reconocementonan aki a worde celebra den grandi cu banketenan luhoso y fiestanan di baile, pero mirando cu 2020 ta un aña excepcional, e ceremonia a worde organiza paden, anto a conta cu presencia di tur empleado y miembronan di gerencia.
Den su discurso prome cu e ceremonia, General Manager Joe Najjar a comparti su orguyo di marcando 30 aniversario di La Cabana, para firme pa 30 aña di vacacionnan memorabel, disfruta por medio di tres generacion di fiel doñonan cu ta haci nan resort nan di dos hogar.
El a gradici su team pa 30 aña di dedicacion y pasion, gradiciendo empleadonan cu a traha dia y anochi, 365 dia pa aña, brindando e experiencianan di vacacion aki na nos bishitantenan, lagando nan sinti special y aprecia. Cu un aumento den optimismo, el a bisa, hunto cu su team dinamico na su banda, el a expresa cu gran speranza pa un futuro briyante na caminda, y un 2021 saludabel y contento.
Mientras deseando team di La Cabana y su board di directornan cu ta traha asina duro un feliz dianan di fiesta, Najjar tambe a reconoce e esfuerso extra cu a worde inverti den enfrenta 2020 y retonan cu lockdown y restart di Covid19 a trece cu ne.
Assistant General Manager, Jessica Franken, hunto cu Najjar a reconoce y aprecia e grupo remarcabel di individuonan kende a yuda e resort durante e prome serie di lockdown, di Maart pa Mei, hunto cu e soft opening di e isla den Mei, sigui pa e regreso di turismo den Juli.
Mas despues durante e atardi aki, e parking lot parti pazuid di e resort tabata tin un actividad na unda empleadonan a colecta regalonan tradicional di pasco manera un ham, manera e piesa central di nan cuminda di pasco.
Un cena special a worde sirbi na Chit Chat Café durante oranan di anochi, pa empleadonan trahando e shift di atardi. Riba e siguiente dia, empleadonan a disfruta di un wega di KAHOOT cu premionan y sorpresanan, anto a ricibi cantidad di regalo durante Christmas Raffle anual.
Pabien Stephanie Maduro, Empleado of the Year; Amaris Werlemans, Manager of the Year; Gareth Rosa, Supervisor of the Year; and Team of the Year, di e departamento di Recursonan Humano.


text:
Evolushon di e parti soshal di e ser humano
Na entrada di e milenio nobo, nos por konstatá ku e base riba kua “konbibensia humano” ta fundá ta bastante frágil.
Motibunan prinsipal pakiko e fundeshi ta frágil ta: ku tin 3 tendensia humano dominante ku, kombiná, na e momentu aki, no ta trahando na benefisio di e mayoria di e rasa humano.
Nan ta:
- Un sistema soshal “oksidental”, ku den práktika, a bin resultá, di ta basá riba ideanan tantu polítiko, ekonó-miko komo kulturalmente agotá. Pa kolmo sobrá di mundu ta purbando masalmente di imitá e sistema aki (den sierto region - Irak i Afganistán, por ehèmpel -, e ta asta ser fòrsá riba nan),
- kombiná ku un ekonomia di merkado, di awendia, ku ta den un fase transnashonalkapitalista (popularmente yamá globalisashon),
- kombiná ku un demokrasia burgues ku den su fase evolushonario ku e ta, tin demasiado rasgo di plutokrásia (NB ‘plutokrásia’ ta un sistema di goberná kaminda tin un influensha desekilibrá den tumamentu di desishon na fabor di esnan ku tin e fuentenan di krea rikesa. Den un sosiedat plutokrátiko e grado di “desigualdat ekonómiko” ta grandi, kombiná ku un nivel di “mobilidat soshal” abou (http://es.wikipedia.org/wiki/Movilidad_social)).(Burguesia (http://es.wikipedia.org/wiki/Burguesia). ‘Burguesie’ ta e grupo soshal ku por ser identifiká pa su ròl den e parti di produkshon di un sosiedat).
Un boka yen, ku tambe por ser poné di un otro manera: A bin resultá ku nos sistema soshal, nos sistema ekonómiko i un demokrasia burgues ku ta lèn demasiado pa plotukrásia no tin un base komun étiko ku ta pone ku serka e poblashon tin un grado di desatisfakshon den e forma ku e ta ser goberná (étika por ser deskribí komo e base moral ku mester tin den tur akshon di e ser humano).
Fayonan grandi den (no) aplikashon di étika, a pone ku, ya pa sentenáres di aña, un mayoria grandi di humanidat no por ser satisfasé den nan nesesidatnan
ekonomiko-soshal básiko.
Falta di bolundat króniko
A bin resultá, ku den práktika, tin un falta di kapasidat króniko pa apliká e teknologia i siensia eksistente avansá, di un manera rashonal, na benefisio di mayoria di humanidat, i e naturalesa ku mester sostené nos.
Algun ehèmpel:
- Katástrofe i krueldat na Darfur (Sudan) i Somalia na Afrika (hende ta muri tur dia, ya pa años, pero “Nashonnan Uní” no ke tuma medida, pero na Yugoslavia, ku ta hopi mas serka di e paisnan riku di mundu, sí a tuma akshon mas rápido pa fria kos);
- Hamber na partinan grandi na mundu (tur kos t’ei, pero prioridatnan ta pro élite). Nashonnan Uní ta kalkulá ku bo por eradiká tur hamber na mundu ku 195 bion dòler i hasi manehabel e pió malesanan (manera AIDS i Tuberkulósis i otro enfermedat ku ta biba den awa) ku ta afektá humanidat. E montante aki ta ménos ku gastu di un aña di guera na Irak!!
- Falta króniko di awa kaminda hende ta biba, ku ta pone ku tur dia ta muri 4 mil mucha pa motibu di awa kontaminá. (Na Kòrsou nos sosiedat “riku” ta permití nos kompania di produkshon, distribushon i kobransa di awa i elektrisidat di registrá, (pero tòg kobrá, esnan ku si ta bon pagadó) un desperdisio di por averahe riba 35% di awa produsí pa ya ku mas di 30 aña);
- Kapmentu di mondi indeskrimi-nádamente (na Kòrsou só mester mira kon desaroyadónan di proyekto ta masakrando e terenonan bèrdè rondó di saliñanan di JanTiel ku al final lo no tin basta tereno pa 2 konèchi sobrebibí. Ta kap pal’i mangel (mangrove) den Saliña i aki un par di luna na Ref).
- Peskeria salbahe rònt mundu, afektando e balanse ekológiko di mundu seriamente. Esaki ta sosodiendo den nos awanan tambe. Pa definishon esnan mas afektá pa “desbalansenan den naturalesa” okashoná pa “progreso” ta esnan mas suak riba planeta Tera;
Tur dia tin mas evidensia ku ta e sistema plutokrátiko dominante di nos sosiedat global ta e opstákulo mas grandi pa konstruí un mihó mundu.
Ta ken su falta?
E reakshon inisial di siudadania ta di duna tur kulpa na Estado, Gobièrnu. No nos, pero otronan tin falta. Na snèk i “talkshow” ta ripitiendo esaki ya pa 20 aña kaba!
Último tempu nos gusta papia di soli-daridat i zuai nos bandera i pretendé ku nos ta solidario, pero e bèrdat ta, ku loke ta interesá nos: ta garantisá nós rikesa, i di nos famia. Nos no ke paga belasting manera mester ta; sin embargo nos ta eksihí ku Estado mester hasi tur kos pa nos.
E konekshon entre pasado, presente i futuro
E introdukshon largu aki ta nesesario pasobra ta kontra e “background” aki so por splika e nesesidat urgente di “Diálogo Polítiko” berdadero den e sosiedat demo-krátiko aktual ku nos ta bibando aden.
Polítika meskos ku kualke otro fenómeno humano di awendia por ser kaptá solamente, si bo ta komprondé e evolu-shon di e loke ku bo ke studia (evolushon ta entre otro: e konhunto di kambio den kustumber, balor i lei di un sosiedat).
Presente, ta resultado di trabou di generashonnan di pasado, i ta e base di nos bida den futuro.
Tambe no mester lubidá ku, téknika, polítika, lei, moral, siensia, ekonomia i arte ku nos ta praktiká ta relashoná fuertemente ku evolushon di nos historia (riba e isla i den Reino).
Pa e motibu aki, serka kada etapa di e evolushon di e ser humano ta korespondé un sierto sistema di organisá tantu nos ekonomia komo nos fibra soshal.
Den 2008 skarsedat ta parse di a bira, mas i mas, é “tema di dia” pa nos ku ta biba den oksidente. Den gran parti di mundu skarsedat semper tabata e tema di dia, den forma di pobresa.
Un tipo di tópiko asina den un pais demokrátiko mester ser tratá den arena polítiko. Preferibel via diálogo.
Diálogo Polítiko
E palabra ‘diálogo’ ta bin di e idioma Griego, i ta konsistí di dos parti “dia” i “logos”. Den e konteksto aki “logos” kier mèn: “nifikashon di palabra” i “dia” kier mèn: “atraves di”. Pues ‘diálogo’ kier mèn: komprendementu atraves (nifikashon) di palabra.
Bisá di otro manera: diálogo ta buska e bèrdat atraves di interkambio di palabra.
Filosofia klásiko ya tin siglos ta splika ku tin bèrdatnan ta eksistí ku solamente por ser diskubrí dor di komprendementu di nifikashon korekto i kompleto di palabra atraves di interkambio.
Kondishon pa diálogo
Pa por kana riba e kaminda trabahoso aki, kaminda via opinionnan parsial tin di yega na un bèrdat komun, mester eksistí un sèt di kondishon.
Dos di nan ta básiko:
- Rekonosé e otro (tur partisipante ta digno di t’ei) i
- Tur banda mester tin e disposishon di kier skucha i siña.
Violensia di kualke di e dos rekisitonan, den forma di eksklushon òf ninga di tende, kier men morto di e diálogo.
Den kaso di eksklushon (entre otro, ninga di reuní) en realidat ni sikiera a alkansá e komienso di un diálogo.
Ora ninga di tende, e diálogo a kuminsá pero e ta kaba den frustrashon. Den ámbos kaso e partisipantenan no a trata otro komo hende pero komo algu inferior.
E ser humano ta digno di ta, i p’esei e ta un fin riba su mes, independiente di rasa, religion, òf kon e ta pensa. Kualke sea su rasa, su religion òf su ideanan polítiko, e mero echo di ta humano ta pone ku e ta meresé rèspèt (i pa e mero echo ei e tin derechonan).
For djei nos ta yega outomátikamente na e segundo kondishon ku ta rekonosementu i outo-konosementu (e ta dos kara di e mesun medaya).
Di un forma ekstremo bo por bisa ku pa diálogá mester tin un “esfuerso” di outo-negashon di bo opinion parsial i un “esfuerso” di laga e realidat di e otro bria.Ta solamente dor di un “esfuerso” di outo-negashon, ta posibel rekonosé e dignidat di e otro, pa asina hasi posibel un balor agregá di e otro na mí idea.
Disposishon pa siña
Ta p’esei e disposishon di siña ta impliká:
- eksperenshá unu su limitashonnan propio i
- apresiá diversidat (diferensia) komo un posibilidat di kresementu personal.
Demokrasia komo forma di goberná, si e ke pretendé di ta é alternativa riba “imposishon di e poderoso” riba un sosiedat, mester di diálogo, manera deskribí ariba. Sin diálogo ta kai bèk den violensia.
Un sosiedat mester tin diálogo institushonalisá, kaminda resultado di urna ta solamente un “punto di salida”.
Un demokrasia sin humildat kolektivo i personal di gobernantenan (tantu den gobièrnu komo den oposishon) i esnan ku ta ser goberná, ta frustra hinter e idea di gobernashon demokrátiko.
Falta di humildat i diálogo den polítika ta pone ku hinter e “show” ta para bira un “kinderuurtje” bashí, sin kontenido kaminda tras di kada aktuashon “formalmente demokrátiko” ta skonde gestionnan bergonsoso.
Un diálogo Polítiko ku no ta buska bèrdat, sino viktoria ta “deep down” un kontradikshon den su mes, i ta un empobresimentu di bo propio ideanan komo polítiko i, a lo largo, stagnashon òf atraso di hinter bo sosiedat.